title: Sevilla FC

text: 1950-luvun lopussa ja 1960-luvulla Sevillan sarjasijoitukset alkoivat laskea, ja se sijoittui säännöllisesti taulukon alemmalle puoliskolle. Kaudella 1967–1968 se jäi 16 joukkueen sarjassa viimeiseksi ja putosi Segunda Divisióniin, mutta palasi yhden kauden jälkeen takaisin. 1970-luvun alussa seurasi jälleen lyhyt, kolme kautta kestänyt pudotus alemmas, mistä selvittyään Sevilla taisteli jälleen paikoista pääsarjan keskikastissa aina 1990-luvun puoliväliin asti ennen ajautumista talousvaikeuksiin ja uutta putoamista kauden 1996–1997 päätteeksi. Ennen vuosituhannen vaihdetta seura palasi vielä pääsarjaan kaudeksi 1999–2000, mutta sijoittui viimeiseksi keräten vain 28 pistettä.


title: Sevilla FC

text: Sevilla voitti Segunda Divisiónin Joaquín Caparrósin valmentamana kaudella 2000–2001 ja palasi takaisin pääsarjaan. 2000-luvulla Sevilla on noussut Espanjan kärkiseurojen joukkoon ja saavuttanut menestystä myös Euroopan kentillä hedelmällisen junioritoiminnan, puheenjohtaja José María del Nidon tuoman taloudellisen vakauden ja urheilutoimenjohtaja Monchin oivaltavien pelaajakauppojen ansiosta. Ensimmäiset menestyksen merkit näkyivät kaudella 2003–2004, jolloin joukkue ylsi Caparrósin johdolla Espanjan cupin välieriin ensimmäistä kertaa yli 20 vuoteen sekä sijoittui sarjassa kuudenneksi ansaiten paikan seuraavan kauden UEFA Cupin.


title: Sevilla FC

text: Kaudella 2005–2006 uuden valmentajan Juande Ramosin johtamana Sevilla päätti 58 vuotta kestäneen pokaalittoman ajanjakson, kun se voitti UEFA Cupin loppuottelussa Middlesbrough’n tyylipuhtaasti maalein 4–0. Mestaruus oli samalla seuran historian ensimmäinen kansainvälisissä seurajoukkuekilpailuissa. UEFA Super Cupissa kukistui Mestarien liigan voittanut Barcelona niin ikään selvin numeroin 3–0.


title: Sevilla FC

text: Kaudella 2006–2007 Sevilla voitti jälleen UEFA Cupin, kun se kaatoi loppuottelussa Espanyolin rangaistuspotkukilpailun jälkeen. Sevilla on Real Madridin (1985–1986) ohella ainoa seura, joka on voittanut kilpailun kahdesti peräkkäin. Kotimaan kentillä Sevilla johti sarjaa usean kierroksen ajan ja taisteli jopa mestaruudesta, mutta jäi lopulta kolmanneksi viisi pistettä Real Madridille ja Barcelonalle hävinneenä. Sijoituksen ansiosta seura pääsi kuitenkin kauden 2007–2008 Mestarien liigaan ensimmäistä kertaa kilpailun nykyhistoriassa. Espanjan cupissa joukkue eteni loppuotteluun, jossa se voitti Getafen 1–0. Erinomaisen vuoden kruunasi elokuussa pelattu Espanjan supercup, jossa Sevilla voitti hallinneen sarjamestarin Real Madridin yhteismaalein 6–3. Jalkapallon historiaa ja tilastoja tutkiva IFFHS rankkasi Sevillan vuosien 2006 ja 2007 parhaaksi seurajoukkueeksi.


title: Sevilla FC

text: Kausi 2007–2008 alkoi Sevillan kannalta dramaattisesti seuran oman kasvatin Antonio Puertan saatua sairauskohtauksen kesken Getafea vastaan pelatun sarjakauden avausottelun ja menehdyttyä myöhemmin sairaalassa. Muutamia päiviä Puertan kuoleman jälkeen pelatussa UEFA Super Cupissa Sevilla ei enää onnistunut jatkamaan mestaruusputkeaan eurokentillä, vaan hävisi Milanille 3–1. Toinen takaisku seurasi myöhemmin syksyllä, kun menestysvalmentaja Juande Ramos siirtyi Tottenham Hotspuriin. Hänen tilalleen palkattiin seuran reservijoukkuetta valmentanut ja omalla pelaajaurallaan Sevillassa eniten pääsarjaotteluita (354) pelannut Manolo Jiménez, jonka johdolla joukkue selviytyi Mestarien liigan alkulohkosta voittajana jatkoon ja nousi heikohkosti sujuneesta alkukaudesta huolimatta kotimaan sarjassakin UEFA Cup -paikkaan oikeuttaneelle viidennelle sijalle.


title: Sevilla FC

text: Kansalliset kilpailut


title: Sevilla FC

text: Kansainväliset kilpailut


title: Debout Congolais

text: Debout Congolais ("Nouskaa, kongolaiset") on Kongon demokraattisen tasavallan kansallislaulu. Laulu otettiin käyttöön maan itsenäistyessä Belgian vallasta vuonna 1960. Vuonna 1971, presidentti Mobutu Sese Sekon aloittaessa afrikkalaistamispolitiikkansa ja muuttaessa maan nimen Zaireksi, myös maan kansallislaulu vaihtui. Maan uudeksi kansallislauluksi tuli La Zaïroise. Vuonna 1997, jolloin Laurent Kabilan johtamat kapinalliset syöksivät Sese Sekon vallasta ja muuttivat maan nimen jälleen Kongon demokraattiseksi tasavallaksi, otettiin myös vanhan tasavallan kansallislaulu uudestaan käyttöön. Sen on sanoittanut Joseph Lutumba ja säveltänyt Simon-Pierre Boka di Mpasi Londi.


title: Debout Congolais

text:
Kuoro
Debout Congolais,
Unis par le sort,
Unis dans l'effort pour l'indépendance,
Dressons nos fronts longtemps courbés
Et pour de bon prenons le plus bel élan, dans la paix,
O peuple ardent, par le labeur, nous bâtirons un pays plus beau qu'avant, dans la paix.


title: Debout Congolais

text:
Säkeistö
Citoyens, entonnez l'hymne sacré de votre solidarité,
Fièrement, saluez l'emblème d'or de votre souveraineté, Congo.


title: Debout Congolais

text:
Kertosäe
Don béni, (Congo) des aïeux (Congo),
O pays (Congo) bien aimé (Congo),
Nous peuplerons ton sol et nous assurerons ta grandeur.
(Trente juin) O doux soleil (trente juin) de trente juin,
(Jour sacré) Sois le témoin (jour sacré) de l'immortel serment de liberté
Que nous léguons à notre postérité pour toujours.


title: Debout Congolais

text:
Kuoro
Nouskaa, kongolaiset, kohtalon yhdistämät,
yhdistyneet taistelemaan vapaudestanne,
nostakaa kauan painuksissa olleet päänne,
ja nyt, kulkekaamme alati pystypäin eteenpäin, rauhassa.
Oi sitkeä kansa, lujalla työllämme me rakennamme maan,
kauniimman kuin koskaan ennen, rauhassa.


title: Debout Congolais

text:
Säkeistö
Kansalaiset, laulakaa solidaarisuutenne pyhä hymni,
tervehtikää ylpeydellä itsenäisyytemme kultaista tunnusta, Kongo.


title: Debout Congolais

text:
Kertosäe
Esi-isiemme (Kongo) jalo lahja (Kongo),
Oi (Kongo) rakas maa (Kongo),
me kansoitamme maasi ja takaamme suuruutesi.
(30. kesäkuuta) Oi 30. kesäkuuta (30. kesäkuuta) ihana aurinko,
(pyhä päivä) Todistakaa (pyhä päivä) kuolematon valamme vapaudelle,
jonka jätämme lapsillemme ikuisiksi ajoiksi.


title: Debout Congolais

text: "Huomautus:" Suluissa olevat sanat on tarkoitettu kuoron laulettaviksi, muut taas yksinlaulajien.


title: Ansioton arvonnousu

text: Ansioton arvonnousu on maan tai kiinteistön hinnan nousemista ilman, että omistaja tekee mitään asian hyväksi (kuten kunnostusta tai raivaustöitä). Arvonnousua tapahtuu kysynnän lisääntyessä. Kysyntää lisäävät maan tai kiinteistöjen puute alueella tai olosuhteiden parantuminen, esimerkiksi uusien nopeampien liikenneyhteyksien luominen tai ympäristön palvelujen parantuminen.


title: Ansioton arvonnousu

text: Tyypillisesti vasemmistolaisissa talousohjelmissa vaaditaan, että ansiotonta arvonnousua on verotettava enemmän kuin omalla työllä ansaittua omaisuutta. Omistaja saattaa viivyttää esimerkiksi tontin myymistä arvonnousun takia, ja verotuksella pyritään rajoittamaan tätä viivyttelyä. Suomessa erityisesti Helsingin ympäristössä ilmiö on havaittavissa.


title: Ansioton arvonnousu

text: Käsite ja sen verotettavuus on esitelty jo 1800-luvun lopulla, jolloin yhdysvaltalainen Henry George esitti arvonnousuveroa.


title: Ansarijauhiainen

text: Ansarijauhiainen ("Trialeurodes vaporariorum") on pieni lentävä hyönteinen. Se on useiden viljelykasvien merkittävä tuholainen. Se on saanut suomenkielisen nimensä siitä että sitä tavataan lähinnä kasvihuoneissa eli ansareissa, mutta syksyllä niitä tavataan myös asuinhuoneissa. Ansarijauhiaiset ovat kotipuutarhaan ilmestyvistä hyönteisistä toiseksi yleisimpiä heti vihannespunkkien jälkeen. Ne lehahtavat ilmaan kasvia kosketettaessa.


title: Ansarijauhiainen

text: Täysikasvuinen ansarijauhiainen on siivellinen ja väriltään vaaleankeltainen hyönteinen. Aluksi jauhiaiset ovat lähes värittömiä, myöhemmin tummahkoja tai mustia. Aikuiset ovat 1–2 mm pitkiä ja niillä on neljä siipeä. Ansarijauhiainen muistuttaa harvinaisempaa, rakenteeltaan hennompaa ja väriltään kellertävää etelänjauhiaista ("Bemisia tabaci").


title: Ansarijauhiainen

text: Naaras kykenee lisääntymään jo 24 tunnin kuluttua kuoriutumisestaan. Se munii lehtien alapinnalle, munat sijaitsevat yleensä keskisuonen ympärillä tai sivusuonten kohdilla tiiviinä rypäinä. Munat ovat aluksi vaaleankeltaisia ja muuttuvat harmaiksi ennen kuoriutumista. Toukat ovat muodoltaan soikeita ja litteitä sekä väriltään vaaleita tai värittömiä. Ne asustavat lehtien alapinnoilla.


title: Ansarijauhiainen

text: Aikuiset ja toukat imevät kasvin nesteitä ja erittävät tahmeaa ulostetta lehdille. Nesteiden imeminen ei vioita kasvia kovin pahasti, vaikka aiheuttaakin nuorten osien epämuodostuneisuutta. Tahmea uloste sen sijaan on erittäin hyvä kasvualusta haitallisille sienille ja homeille. Jauhiaiset lisääntyvät nopeasti ja valtaavat pian kaikki muutkin kasvit. Niistä on vaikea päästä eroon, ja sen vuoksi ne on hävitettävä heti, kun ne ilmestyvät. Suurennuslasilla kannattaa kasveja tarkkailla usein, jolloin tartunnan saamisen jälkeen kasvien pelastaminen on vielä mahdollista. Jos tuhot ovat jo edenneet pitkälle, on kasvi heitettävä menemään.


title: Ansarijauhiainen

text: Ansarijauhiaista torjutaan petopunkkien avulla tai kasvinsuojeluaineilla. Ansarijauhiaisen biologisessa torjunnassa voidaan käyttää muun muassa jauhiaiskiilukaisia ("Encarsia formosa"). Aikuisia ansarijauhiaisia voi pyydystää myös kasvien yläpuolelle kiininitettävillä keltaisilla tarralapuilla.


title: Mathilda Wrede

text: Mathilda Augusta Wrede (8. maaliskuuta 1864 Vaasa – 25. joulukuuta 1928 Helsinki) oli suomenruotsalainen aatelinen, joka omisti elämänsä vankien ja vähäosaisten auttamiseen. Yleisradion järjestämässä Suuret suomalaiset -äänestyksessä hän sijoittui sijalle 87.


title: Mathilda Wrede

text: Mathilda syntyi isänsä Carl Gustaf Fabian Wreden ja äitinsä Eleonora Wreden (o.s. Glansenstjerna) nuorimpana lapsena. Isä oli vapaaherralliseen Wrede af Elimä -aatelissukuun kuulunut Vaasan läänin kuvernööri. Mathilda Wreden veljiä olivat muun muassa senaattori Otto Wrede, ”Parkanon paronina” tunnettu originelli metsänhoitaja Gustaf Wrede ja metsähallituksen ylijohtaja Carl Ernst Wrede.


title: Mathilda Wrede

text: Lapsia oli perheeseen syntynyt kaikkiaan yksitoista, mutta näistä kaksi poikaa oli kuollut pienenä. Äiti kuoli joulupäivänä 1864 Mathildan ollessa vasta yhdeksän kuukauden ikäinen. Mathildan vanhimmat sisarukset olivat jo muuttaneet pois ja Vaasan kodissa asuivat vakituisesti enää 16-vuotias Helena ja 6-vuotias Johanna. Ernst, Kasper ja Otto opiskelivat eri puolilla Suomea, Rabbe Pietarin paašiopistossa ja nuorimmat pojat Gustav ja Henrik kävivät koulua Helsingissä. Virkansa vuoksi isä joutui olemaan paljon poissa kotoa, eikä hän tuon ajan tapojen mukaisesti viettänyt paljon aikaa lastensa kanssa vaan lasten kasvatus jäi perheen äidin vastuulle. Eleonoran kuoleman jälkeen Mathildasta huolehti lastenhoitaja Anna, joka oli hoitanut muutkin kuvernöörin perheen lapset. Vanhin sisar Helena vastasi Mathildan kasvatuksesta.


title: Mathilda Wrede

text: Isän viran takia perhe asui Vaasassa, mutta toinen koti oli Rabbelugnin kartano Anjalassa, missä vietettiin kesät. Luovuttuaan virastaan kuvernööri Wrede muutti perheineen takaisin lapsuudenkotiinsa Rabbelugniin. Eläinrakas Mathilda viihtyi hyvin Rabbelugnissa, missä hän sai ratsastaa kartanon hevosilla ja juosta veljiensä kanssa metsässä. Mathilda aloitti koulun seitsenvuotiaana Vaasassa. Kymmenvuotiaana Mathilda pantiin Rabbelugnin mailla olleeseen kouluun, jota hän kävi vuoden. Siellä hän oppi myös suomea. Mathilda lähetettiin Haminan yksityiseen tyttöpensionaattiin 12-vuotiaana ja hän kävi tätä koulua kolme vuotta.


title: Mathilda Wrede

text: Kun koulu Haminassa päättyi, Mathilda palasi takaisin Vaasaan. Säätyläistyttöjen tapaan hänellä ei ollut erityistä tekemistä kotona, koska Helena-sisar huolehti emännän velvollisuuksista. Mathilda kirjoitti kirjeitä ja teki käsitöitä. Hän aloitti myös englannin kielen opiskelun. Mathildan oli tarkoitus mennä suorittamaan rippikoulunsa Jyväskylään, mutta lähtöä edeltävällä viikolla hän oli huonovointinen. Syynä oli ilmeisesti migreeni, josta hän kärsi tästä lähtien ajoittain koko elämänsä ajan. Mathilda suoritti rippikoulun Vaasassa pastori Heikelin luona, ja hänet konfirmoitiin pari viikkoa 17-vuotissyntymäpäivänsä jälkeen.


title: Mathilda Wrede

text: Vuoden 1883 alussa Mathilda oli masentunut. Syynä tähän oli ainakin tieto Vaasan kodin myynnistä. Lisäksi Mathildaa vaivasivat taas pahat päänsäryt. Mathildan oli kuitenkin osallistuttava isänsä aseman takia joihinkin tilaisuuksiin, vaikka ne eivät häntä kiinnostaneetkaan. Helenan ja Mathildan oli tarkoitus osallistua eräisiin juhliin isänsä seuralaisina, mutta ennen tätä tilaisuutta tytöt halusivat mennä kuuntelemaan erästä saarnamiestä, Carl Orestia. Mathilda vaikuttui syvästi Orestin puheista. Hän tajusi, miten voisi vapautua häntä vaivanneesta ahdistuksesta. Hengellisen heräämisen myötä Mathilda piristyi ja myös hänen terveydentilansa koheni (vaivat tosin palasivat myöhemmin).


title: Mathilda Wrede

text: Mathilda oli tottunut näkemään vankeja jo lapsuudessaan. Vaasan lääninvankilan vankeja työskenteli myös vankilan ulkopuolella ja heitä kävi toisinaan töissä myös kuvernöörin pihapiirissä esimerkiksi halkoja hakkaamassa. Vuonna 1883 eräs vanki tuli korjaamaan Mathildan huoneen lukkoa. Mies oli luottovanki Otto Herman Gustafvasson, ja kuvernööri Wrede antoi Mathildan puhutella häntä. Mathilda kertoi vangille Jumalasta ja kokemastaan heräämisestä. Mathildan yllätykseksi vanki pyysi häntä tulemaan vankilaan, jotta hän voisi kertoa asiasta muillekin. Naisia oli käynyt ennenkin vankilassa julistamassa evankeliumia. Mathilda lupasi tulla heti seuraavana sunnuntaina, mutta isä oli jyrkästi tätä vastaan. Lopulta isä kuitenkin suostui sillä ehdolla että vankilan vahtimestari ja vartija olisivat paikalla Mathildan tavatessa vankeja. Kuvernööri oli virkansa puolesta myös vankilanjohtaja, joten vankilankaan puolesta ei ollut esteitä tapaamisille. Jo tätä ennen Mathildan Henrik-veli oli käynyt tapaamassa vankeja, mutta Henrikin käynnit olivat loppuneet pari kuukautta ennen kuin Mathilda aloitti omansa.


title: Mathilda Wrede

text: Mathildan käynnit Vaasan vankilassa jatkuivat toukokuulle 1884, jolloin Wredet muuttivat Rabbelugniin. Mathilda kaipasi kovasti tutuiksi tulleita vankeja ja työtään vankilassa. Mathilda halusi jatkaa julistustyötä kotiseudullaan ja hän kutsui sunnuntaisin väkeä koolle lukeakseen heille Raamattua ja pitääkseen hengellisiä puheita. Mathilda yritti aloittaa myös raittiustyötä ja keräsi nimiä raittiusyhdistyksen perustamista varten, mutta ei saanut riittävää kannatusta tälle aatteelle.


title: Mathilda Wrede

text: Mathildalla oli myös yläluokkaisen asemansa puolesta velvollisuus huolehtia vähäosaisemmista, mutta intoa työlleen hän sai kristillisestä vakaumuksestaan. Mathildan ei tarvinnut olla huolissaan toimeentulostaan, mutta alaikäisenä hän tarvitsi isän suostumuksen toimilleen. Mathildalle olisi riittänyt tehtävää kotiseudullakin, mutta hän halusi palata vankien pariin. Hän oli ahkerassa kirjeenvaihdossa vaasalaisten vankien kanssa ja avusti myös joitain heistä taloudellisesti. Mathilda kirjoitti vankeinhoidon ylitirehtöörille Adolf Grotenfeltille ja anoi kirjallista lupaa käydä Suomen vankiloissa. Tukea hankkeeseensa Mathilda sai langoltaan, oikeustieteen professorilta Rabbe Axel Wredeltä. Mathilda saikin luvan vierailla vankiloissa ja keskustella vankien kanssa.


title: Mathilda Wrede

text: Luvan saatuaan Mathilda lähti pian helsinkiläisiin vankiloihin lankonsa kanssa. Varsinaiset vankilakäynnit Mathilda aloitti 1885 Lappeenrannasta ja Viipurista. Hän vietti runsaasti aikaa myös Suomen suurimmassa vankilassa Turun Kakolassa. Hänen käyntiensä tarkoituksena oli saada puhua Jeesuksesta. Myöhemmin hän huomasi vankien ja heidän perheidensä inhimillisen hädän ja alkoi tukea heitä myös sosiaalisesti. Mathilda oli myös usein saattamassa Siperiaan lähetettäviä vankeja. Vankien parissa työskentely oli raskasta, ja vielä uuvuttavammaksi sen teki Mathildan nuori ikä ja kokemattomuus. Mathilda joutuikin jäämään pitkiksi ajoiksi kotiin lepäämään, sillä hän alkoi taas sairastella.


title: Mathilda Wrede

text: Henrik Wrede palasi joulukuussa 1885 Suomeen oltuaan kaksi vuotta Siperiassa jakamassa Raamattuja. Hän alkoi yhdessä Mathildan kanssa suunnitella vapautuvien vankien turvakodin perustamista. Heidän isänsä lahjoitti hanketta varten Tuomioja-nimisen torpan, joka sai uuden nimen Toivola. Paikka sijaitsi Kymijoen varrella ja kesäisin sinne pääsi jokea pitkin veneellä Rabbelugnista. Ensimmäinen Toivolan asukas oli mies, jonka Wreden sisarukset lunastivat vankilasta maksamalla hänen sakkonsa. Vastineeksi mies työskenteli turvakodissa. Aluksi asukkaiksi valittiin vain vapaaehtoisia, tuttuja uskovia vankeja. Toivola toimi maanviljelyä harjoittavana työsiirtolana. Henrik asui Toivolassa, mutta Mathilda kävi siellä Rabbelugnista käsin. Mathilda jätti Toivolan kokonaan veljensä hoidettavaksi jo parin vuoden jälkeen ja keskittyi taas pelkästään hänelle tuttuun vankilatyöhön. Toivolan toiminta jatkui vuoteen 1897 asti, jolloin senaatti lopetti sen avustamisen. Toivolan ansiosta suomalaisia rikosvankeja ei lähetetty entiseen tapaan Siperiaan.


title: Mathilda Wrede

text: Isä ja muut sukulaiset olivat avustaneet taloudellisesti Mathildan tekemää hyväntekeväisyystyötä, mutta isän kuoltua kesällä 1892 omaisuus jaettiin ja perheen antama apu loppui. Vuonna 1894 Mathilda muutti Helsinkiin. Hänellä oli muutamia ulkomaisia rahoittajia, joiden turvin hän saattoi jatkaa työtään. Näitä rahoittajia olivat muun muassa Mathildan pietarilaiset ystävät, ruhtinaat Paul Nicolay ja Paul Lieven. Kustannuksia aiheuttivat vangeille jaettavat painotuotteet kuten Raamatut ja hengelliset lehdet. Vuonna 1888 senaatin maanviljelystoimikunta myönsi Mathildalle vapaalipun junamatkoihin, joten hän saattoi matkustaa Suomessa rajoituksetta ilman kuluja. Lisäksi hän tuki vapautuvia vankeja taloudellisesti. Mathilda pyrki käyttämään varojaan harkiten ja valitsi esimerkiksi majoittumiseensa halvimman hotellihuoneen, mikäli ei voinut majoittua tuttaviensa luokse. Hän myös söi hyvin niukasti, mikä aiheutti huolta hänen läheisissään. Lisäksi Mathilda oli kasvissyöjä, ja hänen pyörtyilynsä ja muu sairastelunsa saattoi johtua osin aliravitsemuksestakin. Asunaan Mathilda käytti tummaa ja yksinkertaista leninkiä.


title: Mathilda Wrede

text: Matti Haapoja, puukkojunkkari ja murhamies, oli yksi vangeista, jotka tulivat Mathildalle läheisiksi. Mathilda tapasi Haapojan ensimmäisen kerran tämän ollessa tekemänsä murhan oikeuskäsittelyn takia Katajanokan vankilassa. Vartijat eivät ensin meinanneet päästää Mathildaa tapaamaan vaaralliseksi tiedettyä miestä. Haapoja oli kuullut Siperiassa toisten vankien puhuvan Mathildasta ja sanoi että häntä on turha yrittää käännyttää. Mathilda kuitenkin jatkoi käyntejä Haapojan luona myös sen jälkeen kun Haapoja siirrettiin Kakolaan kärsimään uutta elinkautistuomiotaan. He olivat myös kirjeenvaihdossa. Mathilda otti hyvin raskaasti Haapojan itsemurhan.


title: Mathilda Wrede

text: Haapojan luuranko makasi kauan Helsingissä Anatomian laitoksella lääketieteen opiskelijoiden tutkittavana; 1920-luvulla luuranko koottiin ja siirrettiin Rikosmuseoon. Vuonna 1995 Haapojan luuranko lopulta haudattiin kotikuntaansa sukuhautaan.


title: Mathilda Wrede

text: Mathilda oli evankelioinnin lisäksi alkanut puolustaa vankien oloja. Hän oli kiinnittänyt huomiota muun muassa vankiloiden sairaanhoidon puutteisiin. Vankiloihin alkoi 1900-luvun alussa tulla venäläistämistoimia vastustavia poliittisia vankeja. Nämä uudet vangit lakkoilivat ja vaativat parempaa ruokaa ja sairaanhoitoa. Wrede vähensi uskonnollista sanomaansa tavoittaakseen sosialistivankeja ja tuki näiden uudistusvaatimuksia. Hän aiheutti skandaalin vuotamalla julkisuuteen tietoa vankilaoloista.


title: Mathilda Wrede

text: Virkamiehet pitivät aatelista evankelistaa uhkana yhteiskuntarauhalle 1900-luvun alun Suomessa. Hänen pelättiin yllyttävän vankeja sosialistiseen kapinaan. Mathilda tuki näiden vankien pyrkimyksiä, minkä vuoksi hänen toimiaan alettiin tarkkailla. Kapinoinnin pelossa annettiin määräys, ettei kukaan vankeinhoidon ulkopuolinen saa tavata vankeja kahden kesken. Kun tällaiset tapaamiset kiellettiin, Mathilda lopetti vankilakäyntinsä kokonaan, koska hän ei halunnut ulkopuolisten kuuntelevan arkaluontoisia keskusteluja. Mathildalle ei kerrottu että kiellon syyt olivat poliittiset, ja hän otti asian henkilökohtaisena loukkauksena.


title: Roy Keane

text: Roy Keane (s. 10. elokuuta 1971) on irlantilainen jalkapallovalmentaja ja entinen keskikenttäpelaaja.


title: Roy Keane

text: Keane on ainoa irlantilainen FIFA 100 -listalla.


title: Roy Keane

text: Keane aloitti uransa kotikaupunkinsa Corkin Rockmountissa ennen siirtymistään puoliammattilaisseura Cobh Ramblersiin vuonna 1989. Pian kykyjenetsijät huomasivat hänen lahjakkuutensa ja hän siirtyi Englantiin Nottingham Forestiin. 1991 Keane vakiinnutti paikkansa kokoonpanossa ja syrjäytti Englannin maajoukkuepelaaja Steve Hodgen. Hän teki kolme maalia FA Cupissa, missä Nottingham eteni loppuotteluun, missä se hävisi Tottenhamille. Vuotta myöhemmin hän pelasi Nottinghamissa Liigacupin finaalissa, missä se hävisi Manchester Unitedille. 1993 Nottingham putosi Valioliigasta, minkä seurauksena hän siirtyi 3,75 miljoonalla punnalla Manchester Unitediin. Siellä hän vakiinnutti paikkansa joukkueen keskikentällä Paul Incen aisaparina. Manchester United oli Keanen siellä ollessa eräs maailman parhaimmista seurajoukkueista. Hän voitti seurassa seitsemän kertaa Valioliigan mestaruuden (1994, 1996, 1997, 1999, 2000, 2001, 2003), neljä kertaa FA Cupin (1994, 1996, 1999, 2004) ja 1999 myös Mestarien liigan. Suurimman osan kaudesta 1997/1998 Keane oli pelaamatta hänen loukkaannuttuaan Alf-Inge Haalandin kovaotteisessa taklauksessa. 2001 Keane kosti Haalandille ja taklasi tätä niin että tämä loukkaantui pahasti. Haaland loukkasi taklauksessa polvensa. Hän joutui lopettamaan uransa kuitenkin toisen polvensa vamman, ei Keanen taklauksen vuoksi. Keane sai tempustaan 150 000 punnan sakot ja viiden ottelun pelikiellon. Kyseinen tapauksen lisäksi Keane on muulloinkin urallaan joutunut kärsimään pelikielloista ja sakoista harjoitettuaan kentällä väkivaltaista käyttäytymistä. 18. marraskuuta 2005 Keane yllättäen ilmoitti lähtevänsä Manchester Unitedista, 12 seurassa vietetyn vuoden jälkeen. Pian hän siirtyi Skotlannin liigan Celticiin, joka oli ollut hänen suosikkijoukkueensa pikkupoikana.


title: Roy Keane

text: Irlannin maajoukkueessa Keane pelasi 66 ottelua. Hän lopetti maajoukkueuransa, kun Irlanti ei selviytynyt 2006 Saksan MM-kisoihin.


title: Roy Keane

text: Keane aloitti valmennusuransa Sunderland AFC:n päävalmentajana syksyllä 2006. Joukkue pelasi kauden 2006/2007 Championship-liigassa, joka on Englannin toiseksi ylin sarjataso aloittaen kauden heikosti, mutta Keanen johdolla joukkue juhli kauden päätteeksi nousua Valioliigaan.


title: Roy Keane

text: Kauteen 2008/09 vahvistuksia hankkinut Sunderland lähti suurin odotuksin. Menestys syyskaudella ei kuitenkaan ollut odotetun laista ja joulukuun alussa 2008 Keane erosi tehtävistään. Sunderland oli hävinnyt viisi viimeisintä otteluaan Valioliigassa.


title: Roy Keane

text: Keane palasi valmennustehtäviin huhtikuussa 2009, kun Englannin mestaruussarjassa yhdeksäntenä majaillut Ipswich Town palkkasi hänet uudeksi päävalmentajakseen. Ensimmäisellä kaudellaan Keanen suojatit jäivät Mestaruussarjassa vasta sijalle 15. Kausi 2010/11 sujui vielä kehnommin ja lopulta Keane sai potkut tammikuussa 2011 seuran majaillessa sijalla 19.


title: Roy Keane

text: Marraskuun alussa 2013 Keane allekirjoitti kaksivuotisen sopimuksen Irlannin jalkapallomaajoukkueen apuvalmentajan tehtävästä. Hän toimii Martin O'Neillin aisaparina. Kaksikko erosi tehtävistään marraskuussa 2018, kun Irlanti oli jäänyt Kansojen liigassa lohkonsa jumboksi.


title: Najaf

text: Najaf () on kaupunki Irakissa, 160 kilometriä Bagdadista etelään. Se on Najafin maakunnan keskus ja yksi šiiamuslimien pyhimmistä paikoista. Siellä on imaami Alin, šiialaisuuden ensimmäisen imaamin hauta. Sinne tulee kolmanneksi eniten islamilaisia pyhiinvaeltajia Mekan ja Medinan jälkeen. Irakin sodan alettua kaupungissa on käyty rajuja taisteluita. Asukkaita kaupungissa oli vuonna 2011 noin 675 000.


title: Najaf

text:
Imaami Alin hautakammio on huomattava rakennus, jossa on kullattu kupoli. Sen lähellä on Wadi-us-Salaam, rauhan laakso, jonka sanotaan olevan islamilaisen maailman suurin hautausmaa. Hartaat šiialaiset ulkomaita myöten halusivat tulla haudatuiksi lähelle Imaami Alia, tullakseen kutsutuiksi taivaaseen ensimmäisten joukossa tuomiopäivän koittaessa.
Saddam Hussein rakennutti monikaistaisen moottoritien Rauhan laakson poikki.


title: Najaf

text: Najaf sijaitsee Etelä-Irakin keskiosassa Eufratjoen länsihaarasta lounaaseen. Matkaa maan pääkaupunki Bagdadiin on noin 140 kilometriä ja Irakin toiseen šiialaisten pyhään kaupunkiin noin 80 kilometriä. Kaupunki on rakennettu ylängölle laajan alangon yläpuolelle. Kaupungin nimi "Najaf" tarkoittaa arabiaksi korkealla sijaitsevaa paikkaa, jolla ei ole vesilähdettä. Najaf on aavikkokaupunki ja sillä onkin usein ongelmia vesihuollon kanssa.


title: Najaf

text: Imaami Alin hautakammion perusti 700-luvulla abbasidihallitsija Harun ar-Rashid paikalle, jonka hän uskoi olevan Ali ibn Abi Talibin hauta. Ali murhattiin vuonna 661 Kufassa ja hänet haudattiin paikkaan jonka hänen perheensä ja seuraajansa pitivät salassa. Legendan mukaan Harun ar-Rashid lähti koirineen metsästämään Kufan ulkopuolelle ja saapui matalalle kohoamalle maastossa, jonne hänen koiransa eivät suostuneet seuraamaan takaa ajettua kaurista. Tuolloin hän päätti paikan olevan Alin hauta ja rakennutti hautakammion. Tämän jälkeen paikalle muutti joukko uskonoppineita, jotka tekivät siitä šiialaisuuden levittämisen keskuksen. 1000-luvulla paikalle muutti Bagdadista karkotettu Shaykh al-Ta’ifah al-Tusi, jonka seuraajina nykyiset šiialaiset uskonoppineet pitävät itseään. 1400-lukuun mennessä Najaf oli ottanut Kufan paikan šiialaisuuden keskuksena. Sen kilpailijaksi kasvoi kuitenkin nopeasti šiialaisten safavidien Persia ja etenkin Qomin kaupunki. 1600-luvulle mennessä Najaf oli menettänyt merkityksensä ja oli paljolti raunioina.


title: Najaf

text: Kaupungin onni kääntyi 1700-luvun puolella Persian kustannuksella. Safavidien heikkeneminen ajoi muuttajia Persiasta Irakiin ja Najafiin. Vuosisadan puolivälillä Najdista tulleet wahhabilaiset piirittivät kaupunkia kaksi kertaa. Uhan takia kaupungin persialaiset uskonoppineet alkoivat käännyttää alueen asukkaita šiialaisuuteen tukea saadakseen. Suuri osa Etelä-Irakin arabiheimoista kääntyi tuona aikana šiialaisuuteen. Kaupunki rikastui ja siitä tuli Karbalan ohella Bagdadin kanssa kilpaileva valtakeskus. Kaupunki piti edelleen yllä suhteita Persiaan ja tukivat maata siellä synnyttyä Venäjän ja brittien vastaisia liikkeitä 1900-luvun alussa. Ensimmäisen maailmansodan aikana kaupungin asukkaat kapinoivat Osmanien valtakuntaa vastaan ajaen nämä kaupungista vuonna 1915. Britit etenivät kaupunkiin elokuussa 1917. Kaupungin brittikuvernööri murhattiin vuonna 1918 ja kaupunki oli mukana kansannousussa brittejä vastaan vuonna 1920. Britit kukistivat kapinan piirittämällä kaupungin ja katkaisemalla sen vesihuollon.


title: Najaf

text: Itsenäisessä Irakissa Najafia hallinneet uskonoppineet huolestuivat maan sekulaarista kehityksestä. He alkoivatkin järjestäytyä yhtenä johtohahmonaan Muhammad Baqir as-Sadr. Vuosien 1964-68 välillä Irakin keskushallinto epäröi heikentää uskonoppineiden valtaa. Tuona aikana he sallivat esimerkiksi ajatollah Khomeinin maanpaon Iranista Najafiin. Baath-puolueen vallankaappauksen jälkeen vuonna 1968 tilanne muuttui. He rajoittivat kaupungin kauppaa ja sinne virtaavien pyhiinvaeltajien määrää, karkottivat ulkomaalaiset uskonnon opiskelijat ja pyrkivät voittamaan alueen heimot Bagdadin puolelle. Vuodesta 1974 Saddam Hussein alkoi rajoittaa uskonnollisia menoja Imaami Husainin muistopäivänä, jolloin menojen osanottajien oli tapana kävellä Najafista Karbalaan. Vuonna 1977 menot yritettiin kieltää kokonaan, mikä johti mellakoihin ja Baath-puolueeseen liittymisen kieltäneeseen fatwan as-Sadrilta. Myöhemmin Saddam yritti voittaa kaupunkia puolelleen lahjuksilla rakentamalla uusia rakennuksia ja korjaamalla vanhoja. Hän myös vieraili Alin haudalla vuonna 1979.


title: Najaf

text: Khomeinin palattua Iraniin vallankumouksen jälkeen hän vetosi Irakin šiialaisiin pyytäen näitä osallistumaan mielenosoituksiin Baath-puoluetta vastaan islamilaisen valtion tuomiseksi Irakiin. As-Sadr puolsi kamppailua hallintoa vastaan ja hänet pidätettiin ja surmattiin Bagdadissa vuonna 1980. Tuhansia hänen kannattajiaan pidätettiin ja surmattiin Najafissa ja muualla maassa. Irakin kärsittyä tappion Persianlahden sodan jälkeen vuonna 1991 kaupungissa syntyi kapina, jonka tasavaltalaiskaarti kuitenkin kukisti verisesti. Vuonna 1992 hallinto tunnusti Muhammad Sadiq as-Sadrin suurajatollahina toivoen, että tämä olisi ohjailtavissa. Vuodesta 1998 hän alkoi kuitenkin tehdä pesäeroa itsensä ja hallinnon välillä. Vuonna 1999 hänet murhattiin Najafissa perjantairukousten jälkeen. Häntä pidetään edelleen merkittävänä hahmona Sadr Cityssä, Bagdadin šiialaisessa kaupunginosassa.


title: Najaf

text: Saddamin kukistuttua Irakin sodan jälkeen maahan tulivat amerikkalaisten ja brittien miehitysjoukot. Vuonna 2004 heidän ja najafilaisen uskonoppineen Muhammad Sadiq as-Sadrin komentaman Mahdin armeijan välillä käytiin kiivaita taisteluja. Mahdi-armeijan tukikohta kaupungissa oli Wadi as-Salaamin hautausmaa, jolla käydyissä taisteluissa kuoli 300 taistelijaa. Nykyisin kaupungin johtohahmo on ajatollah Sistani, joka muutti kaupunkiin alun perin Iranista. Vuonna 2014 hän vetosi seuraajiinsa ja pyysi näitä liittymään taisteluun Isis-järjestöä vastaan.


title: Gravis Ultrasound

text: Gravis Ultrasound (GUS) on PC-laitteistolle suunnattu äänikortti, joka julkaistiin vuonna 1992. Kortti oli ilmestymishetkellään aikaansa edellä ja se pohjautui wavetable-synteesiin. GUS latasi musiikki-instrumentit omaan muistiinsa tietokoneen keskusmuistin sijasta ja kykeni 32 laitteistopohjaisen äänikanavan miksaamiseen, eikä siten tuhlannut kallista prosessoriaikaa.


title: Gravis Ultrasound

text: Gravis Ultrasound kilpaili 1990-luvulla markkinoista tuolloisen Creative Labsin SoundBlaster-kortin kanssa. Huolimatta kortin teknisestä ylivoimaisuudesta, juuri GUS:n puutteellinen SoundBlaster-tuki söi peliteollisuuden kiinnostusta sen tukemiseen. Kortin mukana tuli muistiin ladattavat ohjelmalliset ajurit AdLib-, Sound Blaster- ("SBOS") ja Roland MT-32/SCC-1 ("Mega-Em") -äänikorteille .


title: Gravis Ultrasound

text: Gravis Ultrasound muodostui eräänlaiseksi demoskenen standardiksi 1990-luvun alun PC-tuotoksissa, johtuen kortin ominaisuuksista ja sen ohjelmoimisen helppoudesta. Gravis lahjoittikin useita kortteja eri tapahtumissa ja menestyneille demoryhmille, joka vahvisti entisestään GUS:n asemaa. Kortin suosio demoskenen parissa liittyy sen ahkerasti käyttämään tracker-musiikkiin, joka hyödynsi kortin ominaisuuksia suurelti. Kappaleiden sävellys- ja soittorutiinit latasivat kappaleiden instrumentit suoraan kortin muistiin vapauttaen keskusmuistia muuhun käyttöön ja laitteistopohjainen miksaaminen säästi vaivan vastaavalta ohjelmalliselta toteutukselta.


title: Gravis Ultrasound

text: Gravis lopetti korttien valmistamisen vuonna 1997.


title: Gravis Ultrasound

text: Alkuperäisen Ultrasoundin mukana tuli 256 kilotavua muistia, joka kuitenkin oli laajennettavissa 1 megatavuun asti. Kortin mainostettiin tukevan CD-tasoista ääntä ("44,1 kHz") ja se kykenikin siihen, mutta vain jos 14 yhtäaikaista kanavaa oli käytössä, tätä useamman äänikanavan käyttäminen laski näytteenottotaajuutta 19,2 kilohertsiin asti (32 äänikanavaa).


title: Linja 12 (Madridin metro)

text: Linja 12 eli MetroSur on yksi Madridin metron linjoista. Se on ympyränmuotoinen ja kulkee Madridin eteläpuolisella metropolialueella yhdistäen pääkaupungin sekä Alcorcónin, Fuenlabradan, Getafen, Leganésin ja Móstolesin kunnat toisiinsa. Näiden viiden esikaupungin yhteenlaskettu väkiluku vuonna 2005 oli yli 900 000 asukasta. MetroSur yhtyy muuhun metroverkkoon linjaan 10 kuuluvan Puerta del Surin metroaseman kautta. Linjan asemat risteävät monin paikoin myös Cercanías Madrid-lähiliikennejunaverkon asemien kanssa.


title: Linja 12 (Madridin metro)

text: Linja on 40,6 kilometriä pitkä ja sen varrella on yhteensä 28 asemaa. Asemalaiturit ovat 90 metriä pitkiä, ja mahdollistavat täten kuusi vaunua pitkien metrojunien vastaanottamisen. Kiivaimpaan ruuhka-aikaan junia kulkee 3–4 minuutin välein. Koko linjan läpi ajaminen kestää yhteensä 58 minuuttia, ja huippunopeudet kohoavat 110 kilometriin tunnissa. MetroSurin reitti kulkee muun muassa Kaarle III:n ja Kuningas Juan Carlosin yliopistojen ohi.


title: Linja 12 (Madridin metro)

text: MetroSurin rakennustyöt alkoivat huhtikuussa 2000. Projektin kokonaiskustannukset olivat 1,01 miljardia euroa, ja sen sanotaan olleen Euroopan suurin maa- ja vesirakennusprojekti koskaan. Linja avattiin kokonaisuudessaan kolme vuotta myöhemmin 11. huhtikuuta 2003. Samana päivänä avattiin linjan 10 laajennus Colonia Jardínista Puerta del Suriin. Linjan valmistumisen myötä Madridin metro on Länsi-Euroopan toiseksi suurin, edellään vain Lontoo.


title: Linja 12 (Madridin metro)

text: Suunnitelmissa on Moncloasta Villaverde Altoon kulkevan linjan 3 jatkaminen ulottumaan MetroSuriin kuuluvalle El Casarin asemalle, joka mahdollistaisi Fuenlabradan, Getafen ja Leganesin asukkaille entistä suoremman yhteyden pääkaupunkiin.


title: Jaana Hallamaa

text: Jaana Inkeri Hallamaa (o.s. "Pyrhönen", s. 12. kesäkuuta 1958 Helsinki) on Helsingin yliopiston sosiaalietiikan professori. Hänen teologian alaan kuuluva väitöskirjansa vuodelta 1994 (vastaväittäjänä Brenda Almond) koski persoonan käsitettä anglo-amerikkalaisessa moraalifilosofiassa.


title: Jaana Hallamaa

text: Hallamaa sai Helsingin yliopiston Eino Kaila -palkinnon opetuksestaan vuonna 1998. Vuonna 2010 hän sai Clare Hall Fellowshipin Cambridgen yliopistoon.


title: Jaana Hallamaa

text: Hallamaa toimi Suomen Kristillisen Ylioppilasliiton pääsihteerinä 1984–1986. Hän oli tutkimuseettisen neuvottelukunnan jäsen 1998–2001 ja varapuheenjohtaja 2001–2007.


title: Jaana Hallamaa

text: Hallamaa tunnetaan myös kirkon sisällä toimivan liberaalin Tulkaa kaikki -liikkeen aktiivina ja on kirkolliskokouksessa toiminut samaa sukupuolta olevien parien kirkollisen vihkimisen puolestapuhujana. Hän oli myös yksi kolmesta Helsingin piispanvaalissa 2017 ehdolle asettuneista ehdokkaista ja sai toiseksi eniten ääniä.


title: Damien Duff

text: Damien Anthony Duff (s. 2. maaliskuuta 1979 Ballybodenissa, Dublinissa, Irlannissa) on irlantilainen jalkapalloilija, joka pelaa Englannin Valioliigan Fulhamissa. Hänen pelipaikkansa on keskikentän vasemmalla reunalla.


title: Damien Duff

text: Duffin ensimmäinen ammattilaisseura oli Blackburn Rovers, johon hän siirtyi kaudeksi 1995–1996. Hän pelasi Blackburnissa aina kauteen 2003–2004 saakka ennen siirtymistään 26,5 miljoonan euron summalla Chelseaan. Hänen ensimmäinen Chelsea-kautensa meni piloille loukkaantumisen takia, mutta tervehdyttyään hän vakiinnutti paikkansa eräänä joukkueen avainpelaajista, kun hänen yhteistyönsä Arjen Robbenin kanssa alkoi toimia. Chelseassa hän juhli vuosina 2005 ja 2006 Valioliigan mestaruutta. Kesällä 2006 Duff siirtyi Newcastle Unitediin.


title: Damien Duff

text: Irlannin maajoukkueessa Duff on pelannut 75 ottelua ja tehnyt seitsemän maalia. Hän edusti maataan myös 2002 MM-kisoissa.


title: Anortiitti

text:
Anortiitti eli kalkkimaasälpä CaAlSiO, on yksi plagioklaasia muodostavista maasälpälajeista. Se on yleinen mineraali maankuoressa, sitä on löydetty myös Kuusta ja eräästä komeetasta. Se on yleensä valkoista tai väritöntä. Sen nimi tulee kreikan sanoista an- (epä-) ja orthos, suora, ja kuvaa mineraalin kiderakennetta. Kiteet muodostavat prismoja. Mineraali
on läpinäkyvä tai läpikuultava. Mineraalia esiintyy laavakivissä.


title: Petr Čech

text:
Petr Čechin päätyminen maalivahdiksi on ainakin osaksi onnekas sattuma. Hän pelasi nimittäin juniorina aluksi keskikentällä tai hyökkääjänä. Kymmenvuotiaana Čechin jalka katkesi, ja kun hän toivuttuaan jatkoi pelaamista, hän pelasi maalivahtina. Čech aloitti uransa aikuisten tasolla 17-vuotiaana FK Chmel Blšanyn joukkueessa pelattuaan sitä ennen kauden FC Viktoria Plzeňissä. Kaudella 2001–2002 hän siirtyi 700 000 eurolla Sparta Prahaan, jossa hän pelasi 855 minuutin ajan päästämättä maaliakaan. Vain yhden kauden jälkeen hän siirtyi Sparta Prahasta Ranskaan Rennesiin viidellä miljoonalla eurolla. Čech auttoi hyvillä otteillaan seuran säilyttämään sarjapaikkansa ja etenemään Ranskan cupin välieriin. Vuonna 2004 hän siirtyi Chelseaan 10,3 miljoonan euron siirtosummalla. Pian hän vakiinnutti paikkansa joukkueen ykkösmaalivahtina ja teki uuden Valioliigan ennätyksen pidettyään maalinsa puhtaana 1 025 minuutin ajan. Hän pelasi kauden aikana 21 nollapeliä, ja hänet valittiin kauden parhaaksi maalivahdiksi. Samana vuonna hän voitti Chelseassa Valioliigan mestaruuden. Helmikuussa 2006 hän solmi seuran kanssa sopimuksen, joka ulottui vuoteen 2010 saakka. Čech oli Chelsean ykkösmaalivahti kymmenen vuotta, kunnes belgialainen Thibaut Courtois pudotti hänet kaudella 2014–2015 penkille. Čechin on huhuttu lähteneen seurasta tästä syystä.
Chelseasta Cech siirtyi paikallisvastustajaan Arsenaliin.


title: Petr Čech

text: Čech on myös Tšekin maajoukkueen ykkösmaalivahti. Hän pelasi joukkueessa Portugalin EM-kisoissa 2004, Saksan MM-kisoissa 2006, Sveitsin ja Itävallan EM-kisoissa 2008 sekä Puolan ja Ukrainan EM-kisoissa 2012.


title: Petr Čech

text: Čech loukkaantui vakavasti Valioliigan ottelussa Readingia vastaan 14. lokakuuta 2006: Hän sai kallonmurtuman, kun palloa tavoitelleen Stephen Huntin jalka osui maalivahdin päähän ottelun ensimmäisellä minuutilla. Čech joutui pitkälle sairauslomalle. Loukkaantumisesta toivuttuaan hän on joutunut pitämään peleissä kypärää.


title: Päättävä epätieteellinen jälkikirjoitus

text: Päättävä epätieteellinen jälkikirjoitus Filosofisiin muruihin () on tanskalaisen filosofin Søren Kierkegaardin teos, jossa hänen ajattelunsa keskittyy ihmisen subjektiiviseen kokemiseen, eksistenssiin ja eksistoimiseen. Ihminen älyllään ja intuitiollaan eksistoi maailmassa ja kokee moraalin ja moraalisuuden ehdottomuuden ainoana tienä vapautukseen elämän paradoksaalisuudesta. Ihmisellä on vain jumalan antama absoluuttinen vaihtoehto jonka hän vääjäämättä joutuu omaksumaan eksistoidessaan omassa subjektiivisuudessaan. Absoluutti on olemassa, on vain oltava itselleen rehellinen ja torjuttava kaikki pelkurimaisuus, on antauduttava, otettava vastaan absoluutti.


title: Päättävä epätieteellinen jälkikirjoitus

text: Nimensä mukaisesti teos on kirjoitettu jatkoksi Kierkegaardin aiempaan teokseen "Filosofisia muruja". Tämä ”jälkikirjoitus” on kuitenkin yli neljä kertaa aiempaa teosta pidempi.


title: Sylvi Salonen

text: Sylvi Inkeri Salonen (1. maaliskuuta 1920 Ulvila – 23. joulukuuta 2003 Tampere) oli suomalainen näyttelijä, jonka nimeen on yhdistetty sellaisia määritteitä kuin "diiva" ja "grande dame".


title: Sylvi Salonen

text: Salonen aloitti 14-vuotiaana Porin Teatterissa (varsinaisena näyttelijänä 1937 alkaen), mistä siirtyi vuonna 1943 Tampereen Teatteriin. Valtaosan urastaan, vuosina 1949–1985, hän kuului Tampereen Työväen Teatterin näyttelijöihin. Hän teki runsaasti opintomatkoja Eurooppaan, erityisesti Ranskaan, ja toimi useita jaksoja näyttelijänä Ruotsissa. Teatteriuran lisäksi hänet muistetaan televisiorooleistaan, kuten "Tankki täyteen" -sarjan Emmi Viléninä ja "Tuliportaiden" Sylvi Kaitalana sekä "Heikki ja Kaija" -sarjan Lahtiskana.


title: Sylvi Salonen

text: Sylvi Saloselle myönnettiin teatterineuvoksen arvonimi vuonna 1983. Salonen kuoli vaikeaan sairauteen Hatanpään kantasairaalassa jouluaaton aattona 2003. Salonen on haudattu Poriin Käppärän hautausmaalle.


title: Beyoncé

text: Beyoncé Giselle Knowles-Carter (o.s. Beyoncé Giselle Knowles, lausutaan [biˈjɒnseɪ]; s. 4. syyskuuta 1981 Houston, Texas, Yhdysvallat), joka tunnetaan paremmin esiintyjänimellään Beyoncé, on yhdysvaltalainen R&B- ja pop-laulaja-lauluntekijä, näyttelijä ja muotisuunnittelija, joka on tullut tunnetuksi perustamansa Destiny’s Child -trion kautta. Destiny’s Childin kaksi muuta laulajaa ovat Kelly Rowland ja Michelle Williams. Vuoteen 2011 mennessä Beyoncé oli myynyt maailmanlaajuisesti noin 75 miljoonaa levyä.


title: Beyoncé

text: Beyoncé on Matthew Knowlesin ja Tina Knowlesin esikoislapsi. Hän sai persoonallisen etunimensä vanhempiensa väännöksenä ranskankielisestä perheestä kotoisin olevan äitinsä sukunimestä. Solange Knowles on hänen pikkusiskonsa.


title: Beyoncé

text: Kolmivuotiaana Beyoncé aloitti laulamisen kuorossa ja voitti lapsuudessaan useita lastenlaulukilpailuita. Hän perusti Girl’s Tyme -nimisen yhtyeen ystäviensä LaTavia Robersonin, Kelly Rowlandin ja LeToya Luckettin kanssa. He osallistuivat "Star Search" -kykyjenetsintäkilpailuun, jossa tulivat toiseksi hip hop -tyylisellä kappaleellaan. Heille toinen sija tuntui kuitenkin täydeltä häviöltä. Beyoncén isä kuitenkin auttoi tyttöjä toteuttamaan unelmat laulajanurista ja lopetti työnsä Xeroxilla ryhtyessään Girl’s Tymen manageriksi.


title: Beyoncé

text: Beyoncé on naimisissa hip hop -muusikko Jay-Z:n kanssa. Hän on tehnyt hyväntekeväisyystyötä hurrikaani Katrinan uhrien avustamiseksi. Beyoncé on esiintynyt myös Pepsin mainoksissa Britney Spearsin, Pinkin ja Shakiran kanssa sekä ollut House of Dereonin ja L’Orealin mallina. Hän on myös laulanut Lady Gagan kanssa vuonna 2010 kappaleen Telephone. Michael Jackson on ollut myös Beyoncén idoli jo pienestä pitäen.


title: Beyoncé

text: Beyoncé synnytti esikoisensa 7. tammikuuta 2012. Tyttövauva sai nimekseen Blue Ivy Carter.


title: Beyoncé

text: Beyoncén ja hänen puolisonsa matka Kuubaan vuonna 2013 jakoi mielipiteitä Yhdysvalloissa. Amerikkalaiset saavat matkustaa Kuubaan vain erityisluvalla. Beyoncén ja Jay Z:n matkaa kritisoitiin erityisesti republikaanien leiristä.


title: Beyoncé

text: Beyoncé ilmoitti helmikuussa 2017 odottavansa kaksosia. Kaksoset, Sir ja Rumi, syntyivät 13. kesäkuuta.


title: Beyoncé

text: Girl’s Tyme -hanke kuivui pian kokoon ja Beyoncé perusti LaTavia Robersonin kanssa Destiny’s Child -duon vuonna 1990. Myöhemmin yhtyeeseen liittyivät myös Kelly Rowland ja LeToya Luckett. He toimivat ensin lämmittelijöinä R&B-yhtyeiden kuten SWV:n, Dru Hillin ja Immaturen konserteissa. Destiny’s Childin ensimmäinen Billboard-listalle noussut single oli "No, No, No (Part 2)" vuonna 1998. LeToya ja LaTavia olivat kuitenkin jättäneet yhtyeen ja tilalle oli tullut Michelle Williams. Destiny’s Child teki loistokkaan uran myyden 52 miljoonaa albumia maailmanlaajuisesti ja levyttäen neljä listaykkössingleä Billboard-listalle. Trio on myös voittanut Grammy-palkintoja R&B-kategoriassa. Yhtye hajosi vuonna 2005 jäsenten lähdettyä soolourilleen "#1’s"-kokoelman julkaisun jälkeen.


title: Beyoncé

text: Vuonna 2003 Beyoncé julkaisi ensimmäisen sooloalbuminsa "Dangerously in Love". Albumin ensimmäinen single, poikaystävä Jay-Z:n kanssa laulettu "Crazy In Love", nousi yhdeksi vuoden 2003 suurimmista hiteistä ja pysyi Billboard-listan ykkösenä peräti kahdeksan viikkoa. Myös albumin toinen single "Baby Boy" menestyi loistavasti listoilla. Kolmas single "Me, Myself and I" ja neljäs single "Naughty Girl" debytoivat kumpikin Billboard-listalla sijalla kolme. Albumia "Dangerously In Love" myytiin myös kiitettävästi, pelkästään Yhdysvalloissa yli neljä miljoonaa kappaletta ja yli kahdeksan miljoonaa kappaletta maailmanlaajuisesti. Tosin kappaleen Naughty Girl Musiikkivideo aiheutti kohua seksuaalisen sisältönsä vuoksi.


title: Beyoncé

text: Vuoden 2006 alussa julkaistiin kappale "Check on It" "The Pink Panther" -elokuvan soundtrackillä. Kappaleella laulaa myös Slim Thug. Vuonna 2006 Beyoncé voitti Grammy-palkinnon yhdessä Luther Vandrossin kanssa duetosta "So Amazing".


title: Beyoncé

text: Kesäkuussa 2006 vuoti internetiin Beyoncén uusi single "Deja Vu". Se julkaistiin singlenä virallisesti elokuussa. "B'Day"-albumi julkaistiin syksyllä 2006, ja siitä julkaistiin vielä singleinä kokeellinen ”Ring the Alarm” ja ”Irreplecable”, sekä "Dreamgirls"-elokuvan ”Listen”. Lisäksi levyltä on julkaistu duetto ”Beautiful Liar” Shakiran kanssa. 'B"Dayn" muutkin kappaleet ovat olleet hyvässä soitossa radioasemilla.


title: Beyoncé

text: Vuoden 2010 Grammy-gaalassa Beyoncé teki ennätyksen voittamalla ensimmäisenä naispuolisena artistina kuusi palkintoa. Hänet palkittiin parhaasta laulusta, parhaasta naispuolisen popartistin lauluesityksestä, parhaasta naispuolisen R&B-artistin lauluesityksestä, parhaasta traditionaalisesta R&B-artistin lauluesityksestä, parhaasta R&B-laulusta sekä parhaasta ajankohtaisesta R&B-albumista.


title: Beyoncé

text: Vuoden 2016 keväällä Beyoncé julkaisi uuden singlen nimeltään "Formation", jonka hän esitti vuoden 2016 Super Bowlissa. Pian singlen jälkeen Beyoncé julkaisi yllätysalbumin ilmoittamatta etukäteen. Albumin nimi on "Lemonade". Albumin mukana tulee tunnin pituinen lyhytelokuva, joka tekee kehutusta albumista myös visuaalisen albumin.


title: Beyoncé

text: Beyoncén ääniala käsittää neljä oktaavia. Hänen on kuvattu olevan vokaaliakrobaatti, joka kykenee laulamaan pitkiä, monimutkaisia melismoja ja juoksutuksia virheettömästi. Beyoncén yksi keskeisin esikuva on Michael Jackson, jonka konsertissa ollessaan noin viiden vuoden iässä hän ymmärsi haluavansa esiintyjäksi. Beyoncé pitää suurena esikuvanaan myös Mariah Careyä, jonka ääni teki häneen aikoinaan niin suuren vaikutuksen, että hän halusi ryhtyä laulajaksi ja harjoittelemaan äänenkäyttötekniikoita. Hän ihailee kovasti myös Diana Rossia, jota hän pitää monipuolisena viihdetaiteilijana, ja Whitney Houstonia tämän äänen ja laulutaidon vuoksi.


title: Beyoncé

text: Beyoncé teki elokuvadebyyttinsä televisioelokuvassa "Carmen: A Hip Hopera" vuonna 2001.


title: Beyoncé

text: Beyoncé on valittu Nalan äänirooliin Disneyn uuteen versioon "Leijonakuninkaasta", joka saa ensi-iltansa vuonna 2019.


title: Beyoncé

text: Queenslandin Atherton Tablelandista Australiasta vuonna 1981 löytynyt paarmalaji "Scaptia beyonceae" on nimetty Beyoncé Knowlesin mukaan.


title: Zviad Gamsakhurdia

text: Zviad Konstantines dze Gamsakhurdia (; ; 31. maaliskuuta 1939 Tbilisi, Georgian SNT, Neuvostoliitto – 31. joulukuuta 1993 Khibula, Georgia) oli tieteilijä ja kirjailija, joka valittiin vuonna 1991 Georgian tasavallan ensimmäiseksi presidentiksi.


title: Zviad Gamsakhurdia

text: Zviad Gamsakhurdia oli syntyisin maineikkaasta suvusta, sillä hänen isänsä, akateemikko Konstantine Gamsakhurdia (1893–1975), oli Georgian tunnetuimpia 1900-luvun kirjailijoita. Zviad Gamsakhurdia oli filologi ennen kuin loi uraansa kääntäjänä ja kriitikkona. Hän oli merkittävä kirjailija ja runoilija Šota Rustavelin tutkija. Hän oli myös aktiivinen toisinajattelija, joka levitti jo 17-vuotiaana kääntämäänsä ja kustantamaansa georgiankielistä painosta Solženitsynin "". Gamsakhurdialle tuli myöhemmin tutuksi KGB:n kuuluisa päämaja Ljubjanka Moskovassa.


title: Zviad Gamsakhurdia

text: Gamsakhurdia valittiin entisen Neuvostoliiton alueen ensimmäisillä vapailla presidentinvaaleilla Georgian presidentiksi Neuvostoliiton loppuvaiheissa toukokuussa 1991. Vaalien laillisuutta oli valvomassa useita henkilöitä myös Suomesta. Kansa antoi hänelle lähes 90 prosenttia äänistä suorassa presidentinvaalissa.


title: Zviad Gamsakhurdia

text: Georgian itsenäisyyttä ajanutta kansansuosikkia Gamsakhurdiaa vastaan käynnistettiin KGB:n aloitteesta laaja kansainvälinen mustamaalaus- ja disinformaatiokampanja, jossa oli mukana myös CIA. Kampanjoinnin syynä olivat muun muassa Kaspianmeren öljy- ja kaasuesiintymien kulkureitit. Suuri osa presidenttiä tukeneesta sivistyneistöstä liittyi oppositioon, ja Gamsakhurdian vastaisissa mielenosoituksissa presidenttiä nimiteltiin ”ceausescuksi”, ”fasistiksi” ja ”verenimijäksi”. Neuvostoliiton entisellä ulkoministerillä Eduard Ševardnadzella oli vahva osuus siihen, että Gamsakhurdia syöstiin neuvostoarmeijan tuella vallasta jo seitsemän kuukauden kuluttua. Tämä pakeni Georgiasta 6. tammikuuta 1992 maanpakoon Armeniaan ja Tšetšeniaan. Hän palasi kuitenkin jo syyskuussa 1993 johtamaan Länsi-Georgiassa aseistettua kapinaa, joka epäonnistui, ja hän kuoli hämärissä olosuhteissa Tšetšeniassa vuoden 1993 lopussa.


title: Zviad Gamsakhurdia

text:
Gamsakhurdia haudattiin aluksi Länsi-Georgiaan, sitten Groznyihin. Hänet haudattiin juhlallisin menoin Tbilisin arvostetuimmalle hautausmaalle vuonna 2007 useiden päivien juhlallisuuksin, joihin otti osaa satojatuhansia ihmisiä.
Georgian presidentti Mikheil Saakašvili määräsi 2004 Gamsakhurdian ruumiin palautettavaksi; hän pitää Gamsakhurdiaa Georgian itsenäisyyden isänä. Yksi Tbilisin pääkaduista nimettiin Zviad Gamsakhurdian mukaan. Vuonna 2009 televisiokanavan äänestyksessä kaikkien aikojen suosituimmasta georgialaisesta Gamsakhurdia oli ylivoimainen ykkönen.


title: Juno Reactor

text: Juno Reactor on englantilainen goa-/psytrancea tuottava yhtye. Yhtyeen muodostavat Ben Watkins ja Mike Macguire. Aiemmin yhtyeeseen ovat kuuluneet myös muun muassa Johann Bley, Stephen Holweck ja Jens Waldenback.


title: Juno Reactor

text: Ben Watkins ja Stephen Holweck perustivat Juno Reactorin vuonna 1990 tuottamaan kokeellista ambientia soundtrackiksi Watkinsin tyttöystävän taideprojektiin. Yhtye esiintyy myös Matrix-trilogian kahden jälkimmäisen osan soundtrackilla yhdessä Don Davisin kanssa.


title: Koirasoturit

text: Koirasoturit oli suomalainen kokeellinen rockyhtye, joka yhdisti pelimannimusiikkia perinteiseen suomirockiin. Sille ominaista oli mandoliinin, haitarin ja viulun käyttö sähkökitaran ja muiden perinteisten rocksoittimien ohessa. Yhtye vaikutti 1990-luvun alkupuoliskolla ja soitti muun muassa Ruisrockissa vuosina 1992 ja 1993. Se hajosi vuonna 1996. Vaikka monet kriitikot pitivät Koirasoturien tuotantoa erittäin laadukkaana (yhtye voitti muun muassa kerran television "Levyraadin"), yhtye jäi siitä huolimatta suurelle yleisölle melko tuntemattomaksi. Yhtyeen entiset jäsenet kitaristi Raine Potinkaraa lukuun ottamatta perustivat myöhemmin yhtyeen Sudentunti. Tätä ennen osa heistä yritti päästä pinnalle 1990-luvun lopussa yhtyeellä nimeltä Sixsakki.


title: Portsmouth FC

text: Portsmouth Football Club on vuonna 1898 perustettu jalkapalloseura Portsmouthin kaupungista Englannista. Lempinimellä "Pompey" tunnettu joukkue pelaa kaudella 2018–2019 Englannin ykkösliigassa.


title: Portsmouth FC

text: Portsmouth nousi Valioliigaan kaudeksi 2003–2004 voittamalla 1. divisioonan mestaruuden. Se putosi mestaruussarjaan keväällä 2010, ykkösliigaan keväällä 2012 ja edelleen kakkosliigaan keväällä 2013.


title: Portsmouth FC

text: Portsmouth pelaa kotiottelunsa vuonna 1898 valmistuneella Fratton Parkilla.


title: Dana Scully

text: Dana Katherine Scully on fiktiivinen Gillian Andersonin näyttelemä hahmo tv-sarjassa "Salaiset kansiot". Scully on FBI:n agentti ja lääketieteen tohtori. Hän esiintyi sarjassa erikoisagentti Fox Mulderin kanssa ensimmäiset seitsemän tuotantokautta sekä tuotantokaudet 10 ja 11. Scully teki yhteistyötä John Doggettin kanssa kahdeksannen ja yhdeksännen tuotantokauden ajan. Työparinsa kanssa Scully on FBI:n päämajassa Washingtonissa ja he tutkivat aiemmin ratkaisemattomia tapauksia. Vuonna 2002 Scully jätti valtionviran, ja vuonna 2008 hän alkoi työskennellä kirurgina yksityisessä "Our Lady of Sorrows -"sairaalassa, josta hän palasi myöhemmin FBI:hin.


title: Dana Scully

text: Dana Katherine Scully oli syntynyt 23. helmikuuta 1964 Annapolisissa, Marylandissä, ja hänen vanhempansa olivat William (Don S. Davis) ja Margaret Scully (Sheila Larken). Hänellä on vanhempi veli Bill Jr., vanhempi sisar, Melissa, ja nuorempi veli Charles, joka on esiintynyt sarjassa vain takaumina. Scullyn isä oli laivaston kapteeni, joka kuoli sydänkohtaukseen tammikuun alussa 1994. Dana Scully kasvoi Annapoliksessa ja muutti myöhemmin Kalifornian San Diegoon. Scullyn suosikkikirja lapsuudessa oli "Moby Dick".


title: Aleksandr Almetov

text: Aleksandr Almetov (18. tammikuuta 1940 Kiova - 21. syyskuuta 1992 Moskova) oli neuvostoliittolainen jääkiekkoilija. Hän oli pelipaikaltaan keskushyökkääjä. Almetov oli Neuvostoliiton maajoukkueen parhaita pelaajia 1960-luvulla. Hän voitti yhden olympiakullan ja neljä maailmanmestaruutta, ja hänet valittiin MM-kilpailujen tähdistöjoukkueeseen vuosina 1965 ja 1967. Almetov pelasi Neuvostoliiton maajoukkueessa 107 maaottelua ja teki 75 maalia vuosina 1959-1967. Hänen laitahyökkääjinään pelasivat useimmiten Veniamin Aleksandrov ja Konstantin Loktev.


title: Aleksandr Almetov

text: Almetov edusti seuratasolla TsSKA Moskovaa. Hän pelasi 220 liigaottelua tehden 212 maalia Neuvostoliiton mestaruussarjassa.


title: Jean Anouilh

text: Jean Anouilh (23. kesäkuuta 1910 – 3. lokakuuta 1987) oli ranskalainen näytelmäkirjailija ja elokuvakäsikirjoittaja.


title: Jean Anouilh

text: Anouilh’lla oli baskijuuret ja hän syntyi Bordeaux’ssa. Hän teki pitkän uran ja kirjoitti monia näytelmiä hyvin erilaisissa tyylilajeissa. Jotkut ovat klassisia farsseja, joissa on synkkiä käänteitä, toiset ovat kreikkalaisten myyttien sovituksia toiseen aikaan tai tilanteeseen ja jotkut tutkielmia elämästä ja rakkaudesta.


title: Jean Anouilh

text: Anouilh kirjoitti muun muassa näytelmän "Becket eli Jumalan kunnia" (1960), josta tehtiin samanniminen elokuvasovitus ("Becket" 1964, ohj. Peter Glenville). Näytelmä perustuu löyhästi historiaan, ja sen hahmoina ovat Henrik II ja Thomas Becket.


title: Anoa

text: Anoa eli kääpiöpuhveli ("Bubalus depressicornis") on erittäin uhanalainen nautaeläinlaji, jota tavataan vain Sulawesin ja Butonin saarilla Indonesiassa.


title: Anoa

text: Anoa muistuttaa ulkonäöltään vesipuhvelia, mutta on sitä paljon pienempi. Anoan ruumiinpituus on noin 180 cm ja korkeus keskimäärin 86 cm. Sarvet ovat noin 30 cm:n mittaiset ja muodoltaan litteät ja poimuiset. Täysikasvuiset anoat ovat väriltään mustia ja niiden jaloissa on valkoisia kuvioita. Nuoret yksilöt ovat väritykseltään ruskeita.


title: Anoa

text: Anoan elintavat ja muu biologia tunnetaan huonosti. Se kuitenkin tiedetään, että eläimen tyypillistä elinympäristöä ovat soiset alankometsät. Lajin kanta on pienentynyt rajusti metsästyksen ja metsäalueiden pirstaloitumisen takia.


title: Anoa

text: Anoa ja vuorianoa ("Bubalus quarlesi") ovat läheistä sukua toisilleen, ja vuorianoa on toisinaan luokiteltu anoan alalajiksi nimellä "Bubalus depressicornis quarlesi".


title: Viktor Jakušev

text: Viktor Jakušev (s. 16. maaliskuuta 1937 Moskova, Neuvostoliitto – k. 7. heinäkuuta 2001) oli venäläinen jääkiekkoilija. Pelipaikaltaan keskushyökkääjä. Hän pelasi 134 maaottelua tehden 50 maalia Neuvostoliiton maajoukkueessa v. 1959–1968. Neuvostoliiton mestaruussarjassa hän pelasi 400 liigaottelua ja teki 162 maalia. Jakušev pelasi jääkiekkoseurassa Lokomotiv Moskova.


title: Aimarat

text:
Aimarat eli aymarat on Andeilla elävä kansa. Boliviassa he muodostavat pääosan maan 3,6 miljoonasta alkuperäiskansojen edustajasta. Lisäksi heitä elää Perussa, Pohjois-Chilessä ja Pohjois-Argentiinassa.
Bolivian aimaroista osa puhuu aimaraa, osa ketšuaa ja osa espanjaa.


title: Aimarat

text: Aimarat ovat asuneet Andien alueella jo vuosisatoja ennen kuin inkat ja espanjalaiset tulivat hallitsemaan seutuja.


title: Aimarat

text: Useimmat aimarat asuvat Titicaca-järven lähistöllä, varsinkin sen eteläpuolella. Aimara-alueen suurin väestökeskus on El Alto. Aimaroiden alueella maaperä on köyhää ja ilmasto ankara. He laiduntavat laamoja ja alpakoita ja viljelevät perunaa, kvinoaa, maissia ja papuja sekä paikallisia viljelykasveja.


title: Aimarat

text: Ennen inkojen valtakuntaa aimaroilla oli useita erillisiä valtioita, joista tärkeimmät olivat Colla ja Lupaca. Noin vuonna 1430 inkat valloittivat alueen. Lopulta suuri osa inkojen alamaisista oli aimaroita, jotka kapinoivat säännöllisesti.


title: Aimarat

text: Inkojen jälkeen aimarat joutuivat espanjalaisten vallan alle.


title: Aimarat

text: Bolivian presidentti Evo Morales varttui aimarankielisessä kodissa.


title: Pyhä Anna

text: Pyhä Anna oli Uuden testamentin apokryfisiin kirjoihin kuuluvan Jaakobin evankeliumin mukaan Neitsyt Marian äiti. Tarinan mukaan Anna ja miehensä Joakim yrittivät vuosia saada lasta, kunnes enkeli tuli kertomaan, että he saavat tyttären, jolla on Jumalan erikoistehtävä. He veivät tyttären, Marian, kolmivuotiaana temppeliin opetettavaksi.


title: Pyhä Anna

text: Keskiajan taiteessa ”Pyhä Anna kolmantena” ("Pyhä Anna itse kolmantena") oli suosittu aihe. Se on kolmen sukupolven kuva, jossa on Anna, Maria ja Jeesus-lapsi. "Anna kolmantena" on myös Leonardo da Vincin kuuluisa maalaus.


title: Angkor

text: Angkor oli Kambodžan pohjoisosassa sijainnut Khmer-valtakunnan pääkaupunki 800-luvulta 1400-luvulle. Kaupunki hylättiin 1500-luvulla. Nykyisin alueella on yli tuhannen temppelin rauniot, joista suurin ja merkittävin on valtaisa Angkor Wat. Alueella sijaitsee myös Angkor Thomin kompleksi.


title: Angkor

text: Khmer-kuningas Yashovarman I perusti hovinsa Angkoriin 890-luvulla. Pääkaupunkia kutsuttiin nimellä Yaśodharapura. Sieltä käsin kuninkaat hallitsivat laajaa valtakuntaansa. Kuningas Jayavarman VII rakennutti alueelle pääkaupungikseen muurein rajatun Angkor Thomin kaupungin noin vuonna 1200. Jayavarman VII:n valtakauden loputtua vuonna 1220 khmerien valtakunta alkoi heikentyä. Pääkaupunkiin ei enää rakennettu yhtä paljon kuin ennen. Kaupunki hylättiin osin sen jälkeen kun Tai-valtio Ayutthayan armeija valloitti ja ryösti sen vuonna 1431. Kaupunki oli kokonaan hylätty 1500-luvulla, ja sen rakennukset peittyivät viidakon alle yli neljäksi vuosisadaksi.


title: Angkor

text: Kaupungin hylkäämisen kaikista syistä ei ole varmuutta. Syiksi on esitetty vuoden 1431 valloituksen lisäksi veden loppumista vesijärjestelmän pettäessä, uskonnollisen muutoksen aiheuttamia kapinoita, sekä kaupungin syrjäyttämistä pääkaupunkina.


title: Angkor

text: Kaupungin hylkäämisen jälkeen Angkor Watin temppeliä ylläpitivät vielä theravadabuddhalaiset munkit, ja siitä tuli yksi Kaakkois-Aasian tärkeimmistä pyhiinvaelluspaikoista.


title: Angkor

text: Kun alue siirtyi Ranskan siirtomaaksi 1863, eurooppalaiset alkoivat kiinnostua "kadonneesta kaupungista". Sen jälkeen ranskalaiset arkeologit suorittivat alueella tutkimuksia, selvittivät kaupungin historian sekä entisöivät temppeleitä, tekoaltaita ja kanaaleja. 1900-luvun loppupuolen sotien vuoksi alue jäi taas rappiolle. 1900-luvun lopussa paikkaa on jälleen alettu kunnostaa monen maan yhteisvoimin. Kaupungista on vielä viime vuosikymmeninäkin löydetty ennen tuntemattomia rakennuksia ja vesirakenteita.


title: Angkor

text: Angkorissa on nykyisin yli tuhannen temppelin rauniot, joiden tila vaihtelee epämääräisestä kivikasasta loistokkaaseen Angkor Watiin, joka on maailman suurin uskonnollinen rakennus. Kaikkiaan raunioalueen laajuus on yli 400 neliökilometriä, ja osa siitä on edelleen metsän peitossa. Angkor on Unescon maailmanperintökohteiden luettelossa vuodesta 1992. Paikalla käy vuosittain yli miljoona matkailijaa. Matkailijavirta alkaa olla vaaraksi raunioille. Matkailijoiden määrä kasvaa vuosi vuodelta.


title: Angkor

text: Angkorissa on erilaisia arkkitehtuurisia ja taiteellisia tyylejä. Alkuaikoina kaupungissa seurattiin hindujumala Shivan kulttia, sitten Vishnun kulttia, ja lopuksi mahayanabuddhalaista bodhisattva Avalokiteshvaran kulttia.


title: Angkor

text: Angkor oli hallinnon ja jumalkuninkaan palvonnan keskus. Angkorissa oli paljon vaurautta ja työvoimaa, ja kuninkaat rakennuttivat sinne mahtavia rakennuksia omaksi, jumaltensa ja kaupunkinsa kunniaksi. Kaupunki suunniteltiin ja rakennettiin Intiasta saatujen ja paikallisiin perinteisiin sopeutettujen käsitysten pohjalle. Angkor käsitettiin symboliseksi maailmankaikkeudeksi, joka noudatti perinteistä hindujen kosmologiaa. Kaupungin keskipisteenä oli jumalten kodin Meruvuoren symbolina keskusvuori tai pyramiditemppeli, joka rakennettiin alueen ainoan luonnollisen kukkulan Phnom Bakhengin päälle. Jokaisen temppelin rakenne heijasti Merun sijaintia, ja temppelien ulkoseinät kuvasivat maailmaa ympäröiviä vuoria.


title: Angkor

text: Angkorin temppelit rakennettiin yleensä intialaisten kulttien keskittymiksi. Suurin ja tunnetuin temppeli on Angkor Wat, jonka rakennutti hautatemppelikseen 1100-luvulla kuningas Suryavarman II. Muita ovat esimerkiksi Phimeanakas 1000-luvun alkupuolelta, Baphuon 1050-luvulta sekä Bayon 1200-luvun taitteesta, minkä jälkeen kaupunki oli saanut lopullisen muotonsa.


title: Angkor

text: Angkorissa oli laaja tekoaltaiden (baray), kanaalien ja vallihautojen järjestelmä. Se edusti maailmankaikkeuden vesiä ja sen avulla säännösteltiin vettä ja kasteltiin riisipellot.


title: Lara Croft

text: Lara Croft on Yhdistyneessä kuningaskunnassa luodun "Tomb Raider" -pelisarjan sankaritar. Pelien ohella Lara on seikkaillut myös Top Cow Productionsin sarjakuvissa, musiikkivideoissa sekä valkokankaalla.


title: Lara Croft

text: Lara Croftin taustatarinaa on muutettu radikaalisti alkuperäisestä. Nykyinen versio, jonka ensimmäinen elokuva ja "Legend"-peli lanseerasivat, poikkeaa täysin ensimmäisissä pelisarjan osissa esitetystä henkilöhistoriasta.


title: Lara Croft

text: Lordi Henshingly Croftin tyttärenä Lara Croft kasvatettiin aristokratian suljetussa, tenniksenpeluun, palveluskunnan ja pienten koirien kansoittamassa maailmassa. Tämä kaikki kuitenkin muuttui, kun hän siirtyi arvostettuun Gordonstounin kouluun ja siellä oleskellessaan rakastui Skotlannin vuoristomaisemiin. Myöhemmin, vaihdettuaan sveitsiläiseen yläkouluun, hän alkoi harrastaa extremehiihtoa ja vietti loman Himalajalla etsien haastavia rinteitä. Paluumatkalla kuitenkin tapahtui tragedia: kone putosi keskellä Himalajan vuoristoerämaata – Lara oli onnettomuuden ainoa eloonjäänyt.


title: Lara Croft

text: Kun Lara viikkoja myöhemmin käveli vuoristokylään, olivat hänen kokemansa koettelemukset vaikuttaneet häneen syvästi. Lara ei enää kestänyt yläluokkaisen elämän tukahduttavaa ilmapiiriä ja ymmärsi tuntevansa olevan elossa vain matkustellessaan itsekseen.


title: Lara Croft

text: Huolimatta tästä elämänmuutoksesta Larassa ovat silti säilyneet hänen kasvatuksensa ydinpiirteet, erityisesti kohtelias ja korostetun yläluokkainen puhetapa.


title: Lara Croft

text: Laran vanhemmat olivat toivoneet Laran menevän naimisiin Farringdonin jaarlin kanssa eivätkä halunneet ymmärtää valintoja, joita Lara oli tekemässä. Kun kuilu vanhempien ja tyttären välillä kasvoi liian suureksi, tapahtui välirikko ja vanhemmat lakkasivat tunnustamasta Laraa tyttärekseen. Jopa kaikki taloudellinen tuki lopetettiin.


title: Lara Croft

text: Englannissa käydessään Lara asuu kauan sitten perimässään kartanossa Surreyssa. Aikoinaan hän ei keksinyt sille käyttöä mutta nyt hän on ymmärtänyt että rakennus sopii vähintäänkin hänen runsaiden löytöjensä säilytykseen. Hän on myös rakennuttanut ulkoilmaharjoitteluradan tiluksille pysyäkseen kunnossa.


title: Lara Croft

text: Lara ei pidä seikkailuarkeologiaa ammattina, vaan elämäntapana – vaikkakin hän on joskus tehnyt myös palkallisia keikkatöitä. Rahoittaakseen erikoisen elämäntyylinsä hän kirjoittaa matkakirjoja. Sarjassa on ilmestynyt jo muun muassa kirjat "Tyrannosaurus jauhaa jalkaani" ja "Isojalkaa jahtaamassa". Laran on kuultu usein pahoittelevan ajanpuutetta kirjoittamisen suhteen.


title: Lara Croft

text:
Lara Croftin nimissä tehtyjen merkittävien arkeologisten löytöjen listalta löytyvät muun muassa Atlantis sekä Xianin tikarin viimeinen leposija. Näiden lisäksi hänen kuuluisuuttaan ovat lisänneet Alaskan pikatien ajaminen aloittaen Tierra del Fuegosta Etelä-Amerikasta ennätysajassa (vaikkakin Guinnessin ennätyskirja myöhemmin poisti merkinnän johtuen Laran ”vastuuttomasta ajotavasta”) sekä lumimiehen jäljittäminen ja surmaaminen Pohjois-Amerikassa.
Lara Croftin on kehittänyt Core Designilla 1990-luvulla työskennellyt Toby Gard "Tomb Raider" -peliä varten. Tarkoituksena oli luoda Indiana Jones -tyylinen seikkailupeli, ja ajatus naissankarittaresta syntyi halusta tehdä jotain repäisevää ja uutta. Peliyrityksen johtoryhmä suhtautui ideaan alkuun hyvin epäilevästi, mutta he näyttivät naishahmon luomiselle silti vihreää valoa. Seuraavilla pelimessuilla vasta alkutekijöissään olevan pelin hyvin suppea demo keräsi suurta kiinnostusta, pääosin Laran ansiosta.


title: Lara Croft

text: Ensimmäinen "Tomb Raider" -peli julkaistiin vuonna 1996. Sittemmin Lara on jo seikkaillut yli kymmenessä sarjan pelissä eli pelikoneilla ja alustoilla.


title: Lara Croft

text:
Pelisarjan pääosat ovat:
Hahmon alkuperäinen nimi oli Laura Cruz. Kun Laran peribrittiläinen taustatarina alkoi kehittyä, nimi muutettiin englantilaisemmalta kuulostavaksi ja vakiintui muotoon Lara Croft.


title: Lara Croft

text: Lara Croft on selkeästi noussut X-sukupolven seksisymboliksi, ja aika ajoin jopa julkaisuyhtiö Eidos Interactive on tietoisesti tukenut tätä kehitystä. Ydinfanijoukko kuitenkin katsoo, että monessa suhteessa kehitys on alentanut Laran arvoa itsenäisenä ja vahvana naissankarina, ja tehnyt Laran pelkäksi pinup-tytöksi. Tämän tiedostivat lopulta myös pelintekijät, ja näiden imagoristiriitojen vuoksi tekijätiimistä lähtenyt Toby Gard tuotiin "Lara Croft Tomb Raider: Legendin" kehittelytiimiin jälleen mukaan, ja pääpaino palasi arkeologiaan. Jopa Laran kuuluisaa rintavarustusta pienennettiin hieman realistisempaan suuntaan.


title: Lara Croft

text: Eidos Interactive on pelisarjan historian alusta asti käyttänyt markkinoinnissa virallista Lara-mallia, eli yksi nainen valitaan poseeraamaan Laran hahmossa pelimessuilla ja muissa alan tilaisuuksissa. Osa faneista seuraa kehitystä hyvin tarkasti, toiset pitävät sitä pelkkänä lieveilmiönä.


title: Lara Croft

text: Lara-mallit kautta aikojen:


title: Lara Croft

text: Crystal Dynamics lopetti Lara Croft mallien käytön vuonna 2010.


title: Lara Croft

text: Laran ääninäyttelijä on vaihtunut useita kertoja, mutta kaikki esiintyjät ovat olleet sangen taitavia ja tasoltaan korkeita. Vuonna 2001 ensi-iltansa saaneessa ensimmäisessä elokuvassa "Lara Croft: Tomb Raider" nimiroolissa esiintyi Angelina Jolie ja muissa keskeisissä rooleissa muun muassa Jon Voight ja Daniel Craig. Nuorta Laraa elokuvassa esitti Rachel Appleton.


title: Lara Croft

text: Jolien jatkoi roolissa vielä toisessa elokuvassa "", joka sai ensi-iltansa vuonna 2003. Molemmat menestyivät hyvin, vaikka varsinkin ensimmäinen osa sai melko varauksellisia arvosteluja.


title: Lara Croft

text: Kolmatta Lara Croft -elokuvaa "Tomb Raider" alettiin kuvata tammikuussa 2017, ja sen ensi-ilta oli 16. maaliskuuta 2018. Pääosassa on tällä kertaa Alicia Vikander.


title: Lara Croft

text: Lisäksi on tehty merkittävä itsenäinen elokuvaprojekti, "Tears of The Dragon", jossa pääosaa esittää Valerie Perez.


title: Sergei Šepelev

text: Sergei Mihailovitš Šepelev (, s. 13. lokakuuta 1955 Nižni Tagil, Neuvostoliitto) on venäläinen entinen jääkiekkoilija. Hän pelasi 103 maaottelua tehden 103 maalia Neuvostoliiton maajoukkueessa vuosina 1980–1985. Neuvostoliiton mestaruussarjassa Šepelev pelasi 453 liigaottelua tekemällä 182 maalia. Hän edusti sverdlovskilaista (Jekaterinburgilaista) Spartak Avtomobilistia 1977–1979 ja moskovalaista Spartakia 1979–1988.


title: Sergei Šepelev

text: Šepelev teki puhtaan hattutempun Kanadaa vastaan vuoden 1981 Kanada-cupin finaalissa, jonka Neuvostoliitto voitti maalein 8-1. Hänet valittiin turnauksen All Stars -kentälliseen.


title: Anatoliankoira

text: Anatoliankoira on turkkilaisen laumanvartijarodun kangalinpaimenkoiran Suomen Kennelliiton mukainen nimi. Rotu tunnetaan kotimaassaan nimellä Çoban Köpeği eli "paimenen koira". Se ei siis entisestä suomalaisesta nimestään anatolianpaimenkoira huolimatta paimenna, vaan suojelee paimenen apuna lampaita ja muuta karjaa lähinnä susilta. Tämän vuoksi uutta rotunimeä harrastajien puolelta toivottiinkin, ettei vanha aiheuttaisi liikaa sekaannusta.


title: Anatoliankoira

text: Eniten suosiota anatoliankoira on Turkin ulkopuolella saavuttanut Yhdysvalloissa. Siellä on muutama tuhat koiraa, joista suurin osa on rekisteröimättömiä työkoiria. Britanniassa ja Australiassa on muutaman sadan koiran kanta. Niitä on myös muun muassa Italiassa ja Saksassa. Suomeen ensimmäiset rekisteröidyt koirat tulivat vuonna 1984. Ensimmäinen pentue syntyi Suomessa vuonna 1988, ja siitä lähtien kannan koko on ollut noin kymmenen koiraa.


title: Anatoliankoira

text: Anatoliankoira on erittäin kookas molossikoira: uros on 74–81 cm korkea ja painaa 50–65 kg, narttu 71–79 cm ja 40–55 kg. Mustamaskinen fawn on yleisin väritys. Resessiivisesti periytyviä usein esiintyviä muita värejä ovat kolmivärinen, valkoinen ja punainen, harvinaisempina myös brindle, harmaa ja musta. Australiassa ja Yhdysvalloissa on omat rotujärjestöt kangalille, mutta esimerkiksi Yhdysvalloissa virallinen kennelliitto AKC tunnustaa vain anatoliankoiran. Valkoinen muunnos akbas muistuttaa ensi vilkaisulta aavistuksen verran isoja valkoisia laumanvartijoita, kuten slovakiancuvacia tai owczarek podhalanskia. Sillekin on Yhdysvalloissa oma yhdistys.


title: Anatoliankoira

text: Rotu tunnetaan virallisen FCI-nimensä kangalinpaimenkoira lisäksi useilla eri nimillä, kuten "karabas" (musta pää), "akbas" (valkoinen pää) sekä "kars", mutta ne ovat vain värityksen, karvanpituuden tai alueen mukaisia tyyppejä eivätkä erillisiä rotuja. Anatoliankoiran oikeasta nimestä ja hyväksyttävistä väreistä kiistellään eri puolilla maailmaa yhä edelleen. Suomessa noudatetaan FCI:n vahvistamaa rotumääritelmää, jonka mukaan nämä koirat hyväksytään kaiken värisinä ja myös pitkähköturkkisena anatoliankoira-nimisenä rotuna eli juuri sellaisina kuin ne kotimaassaan työkoirina toimivat. Kotimaan Turkin kennelliitto ei kuitenkaan nykyisin tunnusta lainkaan rotua nimeltä anatolianpaimenkoira, vaan on jakanut sen virallisesti kahdeksi eri roduksi: valkoiseksi akbashiksi ja useimmiten hiekanväriseksi, mustamaskiseksi kangaliksi. Vuonna 2018 FCI hyväksyi viimein Turkin kannan nimiasiaan ja korvasi anatoliankoiran rotumääritelmän kangalinpaimenkoiran rotumääritelmällä.


title: Anatoliankoira

text: Anatoliankoira on erinomainen perhekoira edellyttäen, että olosuhteet – kuten kotikasvatus ja asuinympäristö – ovat kohdallaan, muuten saattaa tapahtua vahinkoja, varsinkin lapsiperheiden on syytä olla varuillaan. Se on myös luonnostaan erittäin kova vartiokoira. Kasvaakseen yhteiskuntakelpoiseksi koiraksi se vaatii vahvan ja oikeudenmukaisen omistajan. Hallitsevan luonteensa vuoksi se ei ole helppo ja kaikille sopiva rotu. Parhaiten rotu menestyy maalla, missä on mahdollista järjestää sille riittävästi tilaa toteuttaa vartioimisviettiään sen aiheuttamatta haittaa tai vaaraa naapurustolle, sillä vartioimiseen kuuluu olennaisena osana esimerkiksi haukkuminen.


title: Amos Rex

text: Amos Rex on vuonna 2018 avattu taidemuseo. Se sijaitsee Lasipalatsissa Helsingin Mannerheimintiellä. Museon johtaja on Kai Kartio.


title: Amos Rex

text: Museon ensimmäinen näyttely oli yleisömenestys ja se keräsi 268 000 museokävijää.


title: Amos Rex

text: Vuosina 1965–2017 Amos Andersonin taidemuseo toimi Helsingin Yrjönkadulla.


title: Amos Rex

text: Museota ylläpitävä Konstsamfundet ilmoitti syyskuussa 2013 haluavansa rakentaa Helsinkiin uuden kansainvälisesti merkittävän taidemuseon. Uutta museota ehdotettiin rakennettavaksi osaksi Lasipalatsia, sekä näyttelytilat pääosin rakennuksen takana olevan Lasipalatsiaukion alle. Alustavien arvioiden mukaan uuden museon rakentaminen ennustettiin maksavan 50 miljoonaa euroa. Konstsamfundet rahoitti rakentamisen kokonaisuudessaan.


title: Amos Rex

text: Lasipalatsin ja sen tontin omistusjärjestelyistä neuvoteltiin Helsingin kaupungin kanssa ja joulukuussa kaupunginhallitus myönsi Lasipalatsin aukion tontin taidemuseon käyttöön. Suunnittelu ja rakentaminen kesti noin kolme vuotta. Uuden museon kävijätavoite oli ennen avajaisia 100 000 kävijää vuodessa, mutta museon ensinäyttely teamLab keräsi yli 240 000 kävijää.


title: Amos Rex

text: Amos Rex on ehdolla Vuoden museo -palkinnon saajaksi.


title: Amos Rex

text: Amos Andersonin taidemuseon perusti itse Amos Anderson vuonna 1965. Anderson oli Hufvudstadsbladetin kustantaja ja antelias taiteen tukija. Museota ylläpiti Konstsamfundet.


title: Amos Rex

text: Rakennus toimi W. G. Palmqvistin vuonna 1913 suunnittelemassa asuinkerrostalossa, jossa Amos Anderson itse aikoinaan asui. Alun perin museotiloja olivat vanhan asuinkerrostalon alin kerros sekä ylimmässä sijainnut Amos Andersonin entinen asunto. Myöhemmin museo laajentui talon kaikkiin kerroksiin. Rakennus liittyi myös kauppakeskus Forumiin.


title: Amos Rex

text: Museo on erikoistunut suomalaiseen 1900- ja 2000-luvun taiteeseen. Vanhimmat teokset ovat Amos Andersonin omista kokoelmista. Museo järjestää vaihtuvia näyttelyitä. Hankinnoissaan museo on keskittynyt erityisesti uuteen ja ajankohtaiseen taiteeseen.


title: Amos Rex

text: Taidemuseon kokoelmat käsittävät nykyään noin 6000 teosta, maalauksia, veistoksia, piirustuksia, grafiikkaa ja valokuvia, sekä tekstiilitaidetta, huonekaluja ja lasi- ja keramiikkaesineitä. Osa vanhemman taiteen kokoelmasta on esillä museossa Amos Andersonin entisen Helsingin kodin työhuoneessa, salongissa ja kappelissa sekä Söderlångvikin museossa Dragsfjärdissä.


title: Amos Rex

text: Kokoelmien erikoisuus on eurooppalaisen vanhan sakraalin taiteen kokoelma. Museo on saanut useita lahjoituksia.


title: Timo H. A. Koski

text: Timo Huoti Antero Koski (21. maaliskuuta 1948 Ylitornio – 8. huhtikuuta 1988 Lontoo, Englanti) oli tekniikan lisensiaatti, joka toimi Nokia Oyj:n:n johtotehtävissä 1983–1988.


title: Timo H. A. Koski

text: Koski tuli vuoden 1983 alussa Siemensiltä Nokia Elektroniikka -teollisuusryhmään perustetun Informaatiojärjestelmät-yksikön vetäjäksi. Vuonna 1985 hänestä tuli Nokia Elektroniikan johtaja Kurt Wikstedtin jälkeen ja hän toimi Nokian sisäisen hallituksen jäsenenä 1986–1988. Hänellä oli merkittävä rooli Nokian kulutuselektroniikkahankkeisa, muun muassa Saloran ja Luxorin ostossa ja Nokian keskittymisessä matkapuhelinalalle.


title: Timo H. A. Koski

text: Koski kuoli yllättäen liikematkalla keväällä 1988, mikä aiheutti yhtiössä paniikin, ja tapahtumaketjulla arvellaan olleen vaikutusta myös pääjohtaja Kari Kairamon mielenterveydellisen tilan huononemiseen. Kairamo saattoi loppuun ja julkaisi Kosken kuoleman jälkeen työn alla olleen tekniikan alan väitöskirjan. Väitöskirja käsitteli yrityksen omistusjärjestelyjen vaikutusta kilpailuetuun.


title: Timo H. A. Koski

text: Kosken väitöstilaisuuden päivämäärä oli päätetty jo ennen Kosken kuolemaa ja tilaisuus tiettävästi pidettiin, ilman väittelijää, kesäkuussa 1988. Tämä tarkoittaa, että väitöskirja oli esitarkastuksessa hyväksytty.


title: Pasi

text: Pasi on suomalainen miehen etunimi. Se on muotoutunut kreikkalaisesta nimestä Βασίλειος (Basileios), joka tulee muinaiskreikan kuningasta tarkoittavasta sanasta βασιλευς (basileus). Samasta sanasta juontuvat myös kirkkoarkkitehtuuriin liittyvä basilika sekä basilika-yrttikasvin nimitys.


title: Pasi

text: Pyhä Basileios Suuri oli 300-luvulla vaikuttanut varhaisen ortodoksisen kirkon kirkkoisä. Basileios oli myös kahden bysanttilaisen keisarin nimi.


title: Pasi

text: Suomessa nimi Pasi on vuoden 2015 loppuun mennessä annettu 21 403 miehelle ja alle viidelle naiselle.


title: Arnold von Bruck

text: Arnold von Bruck (n. 1490 Brugge – 6. helmikuuta 1554 Linz) oli belgialaista alkuperää ollut itävaltalainen säveltäjä. Hän toimi vuodesta 1527 lähtien kapellimestarina Ferdinand I:n hovissa. Myöhemmässä elämässään hän työskenteli Ljubljanassa, Zagrebissa, Wienissä ja lopuksi Linzissä, jossa hän kuoli vuonna 1554.


title: Arnold von Bruck

text: Von Bruckin tuotantoon kuuluu muun muassa motetteja.


title: Rewell Center

text: Rewell Center on kauppakeskus Vaasan ydinkeskustassa, torin laidalla. Se on Pohjanmaan suurin kauppakeskus. Kauppakeskuksessa käy päivittäin yli 12 000 asiakasta.


title: Rewell Center

text: Viljo Revellin keskuskorttelisuunnitelman pohjalta valmistui vuonna 1963 korttelin kokoinen kompleksi, jossa oli 30 liikettä. Vuonna 1990 korttelin keskusaukiolle rakennettiin lasikattoinen kauppakeskus ja vanhojen liikkeiden tilat saneerattiin. Kauppakeskus nimettiin Rewell Centeriksi ja noin 60 liikkeellä oli liiketilaa yhteensä noin 16 500 m² ja valokatteista aulatilaa 3 800 m². Vuoden 2003 remontissa saatiin vielä hieman lisätilaa. Rewell Centerin vieressä, torin alla Toriparkissa, on pysäköintitilat noin 840 autolle.


title: Mikko Kosonen

text: Mikko Kosonen (s. 22. tammikuuta 1957 Ontario, Kanada) on kauppatieteiden tohtori ja Sitran yliasiamies 17. marraskuuta 2008 alkaen.


title: Mikko Kosonen

text: Ennen siirtymistä yliasiamieheksi hän toimi Sitran innovaatiojohtajana 1. elokuuta 2007 alkaen. Aikaisemmin Kosonen toimi Nokia Oyj:ssä muun muassa yrityssuunnittelu- ja tietohallintojohtajana sekä viimeksi johdon neuvonantajana. Häntä pidetään yhtenä Nokian menestystarinan pääsuunnittelijoista.


title: Mikko Kosonen

text: Kosonen on ollut hallituksen jäsen Itellassa (2003–2009), Keskossa (2009–2012), Kuntien Tierassa (2010–2013), Tekniikan Akatemia -säätiössä (2009–), Liikesivistysrahastossa (2011–) ja TeliaSonera Finland Oyj:ssä (2013–). Hän on toiminut myös Kauppatieteellisen yhdistyksen hallituksen varapuheenjohtajana. Kosonen on osallistunut aktiivisesti toimintaan EuroCIO:ssa, joka on eurooppalaisten huippujohtajien tapaamisfoorumi.


title: Mikko Kosonen

text: Kosonen on kirjoittanut yhdessä professori Yves Dozin kanssa organisaatioiden strategista ketteryyttä käsittelevän kirjan "Fast Strategy" (2008), joka on käännetty 10 kielelle – myös suomeksi nimellä "Nopea strategia". Kososen puheenvuoro on kirjassa "Taitoa, tahtoa, talenttia – 50 tarinaa johtamisesta".


title: Mikko Kosonen

text: Kosonen on naimisissa ja hänellä on kolme lasta.


title: Lumityttö

text: Lumityttö () on venäläisten kansansatujen hahmo. Eräässä tarinassa hän on Kevään ja Pakkasen tytär, joka kaipaa ihmisten seuraa. Hän pitää Lel-nimisestä paimenesta, mutta on kykenemätön tuntemaan rakkautta. Lumitytön äiti säälii häntä ja antaa hänelle tämän kyvyn, mutta heti kun Lumityttö rakastuu, hänen sydämensä lämpenee ja hän sulaa. Tämän tarinan kirjoitti näytelmäksi Aleksandr Ostrovski, josta Nikolai Rimski-Korsakov myöhemmin sovitti oopperan "Lumityttö".


title: Lumityttö

text: Toisen kertomuksen mukaan vanha pariskunta tekee lumesta tytön, joka muuttuu eläväksi. Ryhmä tyttöjä kutsuu hänet metsään kävelylle, jonka jälkeen he tekevät pienen nuotion ja hyppivät vuorotellen sen yli. Kun Lumitytön vuoro tulee, hän haihtuu jo puolivälissä hyppyä pieneksi pilveksi.


title: Lumityttö

text: Nykyään Lumityttö tunnetaan Pakkasukon, joulupukin venäläisen serkun lapsenlapsena ja avustajana.


title: Bedřich Ščerban

text: Bedřich Ščerban (s. 31. toukokuuta 1964) on entinen tšekkiläinen jääkiekkoilija. Pelipaikaltaan hän on puolustaja.


title: Bedřich Ščerban

text: Bedřich Ščerban aloitti uransa Tšekkoslovakian pääsarjassa Dukla Jihlavassa, jossa hän pelasi kaudet 1987–1991. Viimeisen kauden päätteeksi hänet valittiin liigan tähdistökentälliseen sekä hänelle annettiin reilun pelin palkinto. Seuraavaksi hän pelasi kauden 1991–1992 Tampereen Tapparassa, jonka jälkeen siirtyi Ruotsiin Elitserieniin Brynäs IF:ään. Brynäsissä hän pelasi vuoteen 1996 saakka. Kauden 1996–1997 hän pelasi Tšekin pääsarjassa ensin HC Vsetinissä ja sitten Dukla Jihlavassa. Kaudet 1997–2000 hän pelasi Saksassa ESC Moskitos Essenissä ja kaudet 2000–2004 EHC Freiburgissä. Vuonna 2004 hän teki paluun Tšekkiin. Kiekkoiltuaan ensin 12 ottelua HC Berounsti Medvedissä hän siirtyi SK Slavia Trebícikiin. Ščerban lopetti uransa kauden 2007–2008 jälkeen. Viimeisen kautensa hän pelasi jälleen kasvattajaseurassaan Dukla Jihlavassa. Pelaajauransa jälkeen hän siirtyi joukkueen toimitusjohtajaksi.


title: Bedřich Ščerban

text: Maajoukkueurallaan Ščerban edusti Tšekkoslovakiaa 1988 ja 1992 talviolympialaisissa sekä vuosien 1989, 1990, 1991 ja 1992 MM-kisoissa. Tšekin paidassa hän pelasi 1994 talviolympialaisissa ja vuosien 1993, 1994 sekä 1995 MM-kisoissa. Arvoturnauksista hän keräsi olympiapronssia ja neljä MM-pronssia.


title: Delfo Cabrera

text: Delfo Cabrera (s. 2. huhtikuuta 1919 Armstrong, Argentiina – 2. elokuuta 1981) oli argentiinalainen kestävyysjuoksija.


title: Delfo Cabrera

text: Cabrera harrasti nuoruudessaan jalkapalloa, mutta Juan Carlos Zabalan voittaessa 1932 maratonin olympiakultaa hän aloitti yleisurheilun. Vuonna 1938 hän muutti Buenos Airesiin ja alkoi harjoitella Francisco Wallsin valmennuksessa. Samana vuonna hän voitti Argentiinan mestaruuden 5 000 metrin juoksussa. Hän voitti uransa aikana yhteensä kymmenen Argentiinan mestaruutta, mutta ei ainuttakaan maratonilla.


title: Delfo Cabrera

text: Toisen maailmansodan aikaan Cabrera palveli Argentiinan armeijassa ja tapasi Juan Perónin. He ystävystyivät ja Cabrera liittyi sodan jälkeen Perónin puolueeseen. Hän sai puolueessa toimimisestaan Peronist Medalin vuonna 1949.


title: Delfo Cabrera

text: Lontoon olympialaisissa belgialainen Étienne Gailly hallitsi maratonjuoksua ja saapui stadionille selvässä johdossa. Hän kuitenkin kaatui stadionilla uupumuksen takia kahdesti ja putosi pronssille. Cabrera ohitti hänet ja voitti 16 sekunnin erolla toiseksi tulleeseen Ison-Britannian Thomas Richardsiin ajalla 2.34.51,6. Helsingin 1952 kesäolympialaisissa Cabrera sijoittui maratonilla kuudenneksi ajalla 2.26.42,4. Hän voitti maratonin Pan-Amerikan kisoissa vuonna 1951 . Etelä-Amerikan mestaruuden hän voitti 20 kilometrin maantiejuoksussa vuosina 1949 ja 1952 sekä 10 000 metrillä vuonna 1952 . Hän lopetti urheilu-uransa vuoden 1954 Bostonin maratoniin, jolla sijoittui kuudenneksi. Urheilu-uransa jälkeen hän toimi liikunnanopettajana.


title: Delfo Cabrera

text: Cabrera kuoli auto-onnettomuudessa lähellä Buenos Airesia.


title: Mahzor

text: Mahzor () on juutalaisten suurina juhlapäivinä jom kippurina ja roš hašanana käyttämä rukouskirja. Mahzor on erikoistunut muoto "siddurista", juutalaisten perusrukouskirjasta.


title: Mahzor

text: Juutalaisten suurten vuotuisten juhlien, pesahin, šavuotin ja sukkotin rukoukset poikkeavat hieman tavallisista sapattirukouksista. Periaatteessa jumalanpalveluksen eli tefillan rakenne on aina sama. Jokaisena juhlana luetaan kuitenkin erityisiä Tooran kappaleita, rukouksia sekä Tanakhin tekstejä, joiden määrän vuoksi niitä on vaikea sisällyttää tavalliseen "sidduriin". Varsinkin roš hašanan ja jom kippurin jumalanpavelukset ovat teksteiltään hyvin rikkaita ja laajoja, joten ne sidotaan aina omiksi kokonaisuuksikseen. Monet rukouskirjakustantajat painavatkin erillisiä viisiosaisia mahzor-sarjoja, joissa jokaiselle juhlalle on oma kirja.


title: Friisiläinen

text: Friisiläinen voi tarkoittaa seuraavia:


title: Akvatinta

text: Akvatinta (ital. "acqua tinta", värjätty vesi) on taidegrafiikassa käytetty syväpainomenetelmä, pintasyövytys, joka kehitettiin huippuunsa 1700-luvulla. Akvatinta tehdään sirottelemalla painolaatalle hienojakoista asfaltti- tai hartsijauhetta, joka sulatetaan kiinni laatan pintaan. Vedokseen saadaan eri sävyjä syövyttämällä painolaattaa useissa vaiheissa ja peittämällä aina suojalakalla vaaleimmiksi jäävät kohdat. Akvatintan rakeinen painojälki muistuttaa hieman laveerattua piirrosta tai vesivärimaalausta.


title: Akvatinta

text: Akvatintan voi tehdä myös ilman hartsia eli vähemmän myrkyllisesti. Menetelmässä käytetään vesiliukoista Akvatinta-nestettä, joka sekoitetaan veteen. Neste voidaan sumuttaa kuparilevyn pintaan hienojakoisella suihkulla käyttäen suihkepulloa tai paineilmakompressoria ja ruiskua. Suihkutus voidaan tehdä esimerkiksi kaapissa, jossa on tuuletin, jolloin pisarat eivät leviä huoneilmaan. Työn annetaan kuivua ennen kuin siihen levitetään lakkaa tai sitä syövytetään. Työtä jatketaan samoin menetelmin kuin hartsipölyn kanssa toimiessa.


title: Nikolai Romanovitš Romanov

text: Nikolai Romanovitš Romanov (; 26. syyskuuta 1922 Antibes, Ranska – 15. syyskuuta 2014 Toscana, Italia) oli oman tulkintansa mukaan Romanovin aatelis- ja hallitsijasuvun päämies. Ruhtinas Nikolai Romanovitš Romanov oli ruhtinas Roman Petrovitš Romanovin vanhin lapsi, joka puolestaan oli suuriruhtinas Pjotr Nikolajevitš Romanovin vanhin poika, joka oli taas keisari Nikolai I:n lapsenlapsi. Myös useat muut Romanov-suvun jäsenet ovat väittäneet itseään suvun päämieheksi.


title: Nikolai Romanovitš Romanov

text: Nikolai sai koulutuksensa Ranskassa. Hän pyrki ja pääsi Italian laivastoon. Nikolain perheellä oli hyvä suhde Italian kuninkaalliseen perheeseen. Nikolain isoäiti Militsa, Pjotr Nikolajevitš Romanovin puoliso, oli Italian kuningatar Helenan sisar ja Montenegron Nikola I Petrović Njegošin tytär. Vuonna 1936 Nikolain perhe muutti Italiaan.


title: Nikolai Romanovitš Romanov

text: Toisen maailmansodan aikana Nikolain perhe asui kuningas Viktor Emanuel III:n palatsissa. Kun Italian kuningas pakeni maasta, Nikolain perhe painui maan alle 9 kuukaudeksi. Kun Saksa miehitti Rooman, Nikolain isoäiti Militsa, Nikolain äiti ja Nikolai anoivat turvapaikkaa Vatikaanista, jossa he asuivat sodan loppuaikana. Sodan jälkeen Nikolai asui Egyptissä, mutta palasi pian Italiaan.


title: Nikolai Romanovitš Romanov

text: Nikolai asui Roomassa, ja hänellä oli talo myös Rougemontissa, Sveitsissä. Nikolai käytti vielä juliaanista kalenteria. Hän puhui ranskaa, venäjää, italiaa ja englantia. Hänellä oli kolme tytärtä.


title: Nikolai Romanovitš Romanov

text: Nikolain kuoltua vuonna 2014 Romanov-suvun päämiehen asema katsottiin siirtyneeksi hänen nuoremmalle veljelleen Dimitri Romanoville.


title: Kamil Kašťák

text: Kamil Kašťák (s. 8. toukokuuta 1966 Most, Tšekkoslovakia) on tšekkiläinen entinen jääkiekkoilija. Pelipaikaltaan hän oli laitahyökkääjä.


title: Kamil Kašťák

text: Kašťák aloitti uransa Tšekkoslovakian pääsarjassa HC Chemopetrol Litvinovissa, jossa hän pelasi kaudet 1988–1992. Tämän jälkeen hän siirtyi Ruotsin Elitserieniin HV71:een, jossa pelasi yhden kauden. Kauden 1993–1994 hän aloitti Rauman Lukossa, mutta siirtyi kesken kauden takaisin HC Chemopetrol Litvinoviin. Seuraavalla kaudella hän pelasi HC Sparta Prahassa ja HC Plzenissä ja kaudella 1996–1997 jälleen HC Chemopetrol Litvinovissa. Uransa kaksi viimeistä kautta hän pelasi Saksassa ES Weißwasserissa.


title: Kamil Kašťák

text: Maajoukkueurallaan Kašťák edusti Tšekkoslovakiaa 1992 talviolympialaisissa, 1991 Kanada Cupissa ja 1992 MM-kisoissa. Tšekin paidassa hän pelasi 1994 talviolympialaisissa sekä vuosien 1993 ja 1994 MM-kisoissa. Arvoturnauksista hänen saldonsa oli olympiapronssi ja kaksi MM-pronssia.


title: Fra Angelico

text: Fra Angelico, tunnettu myös nimellä Il Beato Fra Giovanni Angelico da Fiesole (1387 tai 1395 Vicchio – 1455) oli tunnettu firenzeläinen taidemaalari. Giorgio Vasari kertoo hänen elämästään kirjassaan "Taiteilijaelämänkertoja".


title: Fra Angelico

text: Kaksikymmenvuotiaana Fra Angelico liittyi Fiesolessa dominikaaniseen munkkiveljeskuntaan. Hänen maallikkoveljensä, syntymänimeltään Guido di Pietro oli ennen noviisiksi ryhtymistään opiskellut käsikirjoitusten kuvittajaksi yhdessä veljensä kanssa. Hän teki suuria kuvitustöitä luostarille, ja tilaustöitä Cosimo de'Medicille.


title: Fra Angelico

text: Vuosina 1436–1445 Fra Angelico opiskeli teologiaa ja filosofiaa Cortonassa. Hän maalasi näinä vuosina sekä munkkina Fiesolessa ollessaan madonnankuvia, kuten "Viimeinen tuomio", "Neitsyt Marian kruunaus", "Kristuksen itkeminen" ja "Ristiltä ottaminen".


title: Fra Angelico

text: Fra Angelico vietti vuodet 1436–1445 Firenzessä. Taiteensuosijan ja tukijan Cosimo de Medicin tilauksesta hän maalasi San Marcon madonnan ja 33 Kristuksen elämästä kertovaa teosta. Fra Angelicon ansiota on, että San Marcon luostarista tuli huomattava kristillisen taiteen keskus.


title: Fra Angelico

text: Paavin kutsumana Fra Angelico lähti vuonna 1445 Roomaan, missä hän työskenteli Vatikaanin palveluksessa tehden muun muassa freskon "Profeettojen kuoro" sekä "Viimeinen tuomio". Hän oli vielä vähän aikaa Fiesolessa, mutta palasi sitten Roomaan, missä hän kuoli 1455.


title: Fra Angelico

text: Fra Angelicon ennen vuotta 1436 syntyneissä teoksissa katsotaan olleen paljon vaikutteita Giottolta, mutta myöhemmät teokset kuuluvat varhaisrenessanssiin. Gotiikan aikana maalaukset sommiteltiin kolmiosaisiksi. Niissä oli keski- ja sivuosat. Hahmot erotettiin toisistaan ja etäisyysvaikutuksia ei kuvattu. Fra Angelicon työt kuvastavat tyylikaudesta riippumatta syvää rauhaa.


title: Kokonaisheijastuminen

text: Kokonaisheijastuminen on aalto-opillinen ilmiö, jossa aaltoliike heijastuu täydellisesti, kun se saapuu kriittisen kulman ylittävässä kulmassa pinnan normaalin suhteen. Kokonaisheijastuminen on mahdollista vain, kun aalto saapuu aalto-opillisesti tiheämmästä aineesta harvempaan.


title: Kokonaisheijastuminen

text: Sähkömagneettinen säteily, kuten valo, heijastuu osittain aina kun se saapuu optisesti tiheämmästä aineesta optisesti harvempaan. Optinen tiheys määritellään taitekertoimen mukaan, eli mitä suurempi taitekerroin aineella on sitä optisesti tiheämpi se on. Aineen taitekerroin poikkeaa hieman riippuen säteilyn aallonpituudesta, mutta poikkeamat ovat hyvin pienet eikä niitä kovinkaan usein tarvitse huomioida. Ilman optinen tiheys on noin 1,00 ja vedellä noin 1,33. Valon taittumislaki:


title: Kokonaisheijastuminen

text: jossa formula_2 on valon tulokulma, formula_3 on taittumiskulma, formula_4 on tulevan säteen aineen taitekerroin ja formula_5 on taittuneen säteen materiaalin taitekerroin. Kokonaisheijastumisen tapauksessa formula_6. Laista huomataan, että mitä suurempi tulevan säteen materiaalin taitekerroin on sitä suurempi pitää taittuneen säteen kulma olla. Laista huomataan, että kun tulokulmaa kasvatetaan kasvaa myös taitekulma eli kulma etääntyy pinnan normaalista. Tietyssä tulokulmassa taitekulma on 90°, jolloin sin90° = 1. Sijoittamalla tämä arvo taittumislakiin saadaan seuraava kaava, jonka avulla voidaan laskea kulma, jossa valo ei enää taivu vaan kulkee pintaa pitkin. Tätä kulmaa sanotaan kokonaisheijastuksen rajakulmaksi ja merkitään usein formula_7. Kokonaisheijastuksen rajakulman kaava:


title: Kokonaisheijastuminen

text: Kokonaisheijastuneelle valolle pätee heijastuslaki eli pinnan normaalin ja valonsäteen välinen tulokulma on yhtä suuri kuin pinnan normaalin ja heijastuneen säteen välinen kulma, kun säteet ovat samassa tasossa.


title: Kokonaisheijastuminen

text: Röntgenalueella kokonaisheijastus tapahtuu optisesti harvemmasta aineesta tiheämpään mentäessä eli päinvastoin kuin näkyvän valon tapauksessa. Tämä johtuu aineiden taitekertoimista, jotka riippuvat säteilyn aallonpituudesta.


title: Kokonaisheijastuminen

text: Mekaaninen aaltoliike, kuten ääni, heijastuu valon tavoin tultaessa tiheämmästä harvempaan. Mekaanisen aaltoliikkeen tapauksessa tiheys on niin sanottu aalto-opillinen tiheys. Aalto-opillinen tiheys määritellään väliaineessa kulkevan aaltoliikkeen nopeuden mukaan. Aine on aalto-opillisesti sitä tiheämpää mitä pienempi aaltoliikkeen etenemisnopeus on. Mekaaniselle aaltoliikkeelle voidaan johtaa seuraava taittumislaki:


title: Kokonaisheijastuminen

text: jossa formula_10 on tulevan aallon etenemisnopeus ja formula_11 on taittuneen aallon nopeus. Kun tulokulmaa suurennetaan suurenee myös taittumiskulma ja tietyssä kulmassa aalto heijastuu kokonaan rajapintaa pitkin eli aalto kokonaisheijastuu. Kulma, jossa kokonaisheijastus tapahtuu voidaan laskea kaavalla:


title: Kokonaisheijastuminen

text: Valon tapauksessa valo kokonaisheijastui vain vesi-ilma rajapinnasta, mutta ääniaalto taasen kokonaisheijastuu saapuessaan ilmasta veteen, minkä seurauksena ääni saattaa kuulua hyvin kauas tyynellä järvellä. Tämä perustuu siihen, että äänen nopeus vedessä on paljon suurempi kuin äänen nopeus ilmassa; siksi ääni kokonaisheijastuu ilma-vesi rajapinnasta ja kokonaisheijastuu uudelleen ylempänä ilmassa, jossa yleensä ilma on lämpimämpää ja ääni kulkee nopeammin. Koska aalto-opillisen tiheyden määritelmänä oli aaltoliikkeen nopeus väliaineessa on ylempänä oleva ilma aalto-opillisesti harvempaa ja näin kokonaisheijastuminen ilmassakin on mahdollista.


title: Kokonaisheijastuminen

text: Valon kokonaisheijastumista käytetään hyvin paljon tiedon siirtämisessä. Optiset kuidut perustuvat valon kokonaisheijastumiseen. Optisen kuidun ydin on optisesti tiheämpää kuin kuidun ydintä ympäröivä kuori. Tällöin valo ei pääse "karkaamaan" itse kuidusta vaan kokonaisheijastuu niin kauan kunnes kuitu päättyy.


title: Ehkäisylaastari

text: Ehkäisylaastari on raskauksia ehkäisevä, kooltaan 4,5 cm x 4,5 cm, teipinohut ja ihon värinen laastarintapainen ehkäisyväline, joka yhdistelmäpillerin tavoin estää ovulaation. Oikein käytettynä ehkäisylaastari on yhtä varma ehkäisykeino kuin yhdistelmäpilleritkin, sen ehkäisyteho on 99%.


title: Ehkäisylaastari

text: Laastarit ovat reseptituotteita. Ne sisältävät kahta hormonia, etinyyliestradiolia ja norelgestromiinia, joka on norgestimaatin aktiivinen metaboliitti. Laastarista päivittäin vapautuva hormonimäärä on 20 µg etinyyliestradiolia ja 150 µg norelgestromiinia.


title: Ehkäisylaastari

text: Ehkäisylaastari laitetaan paikalleen kuukautisten ensimmäisenä vuotopäivänä. Se kiinnitetään iholle kerran viikossa kolmena perättäisenä viikkona. Sen jälkeen pidetään yksi laastariton viikko, jolloin kuukautiset tulevat. Parina ensimmäisenä kuukautena tai viikkona voi tulla pientä tiputteluvuotoa, mikä on aivan normaalia.


title: Ehkäisylaastari

text: Laastari voidaan kiinnittää vatsaan, pakaraan, olkavarteen tai ylävartaloon. Se on suunniteltu pysymään paikallaan myös saunonnasta, liikunnasta tai suihkussakäynnistä huolimatta.


title: Ehkäisylaastari

text: Sivuvaikutuksia voivat olla mm. pahoinvointi, päänsärky, rintojen aristus, dysmenorrea (kuukautiskivut), sekä ihoärsytys laastarin alueella. Painonnousua laastarit eivät aiheuta, vaikka niin väitetäänkin.


title: Ehkäisylaastari

text: Ehkäisylaastareita ei ole suunniteltu imettäville eikä raskaana oleville. Mikäli laastaria käytettäessä tulee raskaaksi, on käyttö lopetettava välittömästi.


title: Ehkäisylaastari

text: Jotkin lääkkeet saattavat heikentää laastareiden ehkäisytehoa. Esimerkiksi tetrasykliinisten tai ampisiliinisten lääkkeiden käyttö heikentää ehkäisytehoa.


title: Jerzy Andrzejewski

text: Jerzy Andrzejewski (19. elokuuta 1909 – 19. huhtikuuta 1983) oli puolalainen poliittisesti aktiivinen kirjailija, joka käsitteli teoksissaan eksistentialistisia kysymyksiä. Hän yritti kuvata vuoden 1968 tapahtumia, mutta sensuuri ei päästänyt teosta julkisuuteen ennen kuin vuonna 1981. Hän oli vuonna 1979 mukana perustamassa intellektuellien oppositioryhmää KOR:ia.


title: Ehkäisyrengas

text: Ehkäisyrengas on raskautta ehkäisevä yhdistelmäehkäisyvalmiste. Tällä hetkellä markkinoilla oleva valmiste sisältää kahta naishormonia, etinyyliestradiolia ja etonogestreelia. Etinyyliestradioli on ehkäisyvalmisteissa yleisesti käytetty synteettinen naishormoni, estrogeeni ja etonogestreeli on 19-nortestosteronista johdettu progestiini. Ehkäisyrengas ei suojaa sukupuolitaudeilta.


title: Ehkäisyrengas

text: Ehkäisyrenkaan vaikutusmekanismi on sama kuin yhdistelmäehkäisypillereillä; tärkein raskautta ehkäisevä vaikutus on ovulaation eli munasolun irtoamisen estyminen. Ehkäisyrenkaan ehkäisyteho on sama kuin yhdistelmäehkäisypillereillä. Ehkäisyvarmuus voi olla kuitenkin parempi naisilla, joilla on taipumus unohtaa päivittäinen pillerien ottaminen. Sivuvaikutukset ovat samankaltaisia kuin e-pillereillä, ja itse renkaan käyttöön liittyviä sivuvaikutuksia (mm. emätintulehdus, epämukavuuden tunne emättimessä) koki tutkimuksessa 2,4–5,6 prosenttia naisista. Kyseisessä yli 2 300 naisen tutkimuksessa 85 prosenttia käyttäjistä ilmoitti olevansa tyytyväisiä ehkäisyrenkaaseen. 18 prosenttia naisista ja 32 prosenttia heidän kumppaneistaan ilmoitti tuntevansa ehkäisyrenkaan yhdynnän aikana ainakin toisinaan.


title: Ehkäisyrengas

text: Suomessa myydään kahta ehkäisyrengasvalmistetta: NuvaRing:iä (Organon), sekä Ornibel:ia (Exeltis) Molemmat ovat joustavia ja läpinäkyviä renkaita, joiden halkaisija on 5,4 cm ja poikittaisläpimitta 4 mm. NuvaRing vapauttaa 15 mikrogrammaa estrogeenia ja 120 mikrogrammaa etonogestreeliä vuorokaudessa. Itse rengas on valmistettu etyleenivinyyliasetaattikopolymeeristä. Myös Ornibel vapauttaa 15 mikrogrammaa etinyyliestradiolia ja 120 mikrogrammaa etonogestreeliä vuorokaudessa.


title: Ehkäisyrengas

text: Suun kautta otettavia yhdistelmäehkäisyvalmisteita on ollut markkinoilla jo yli neljän vuosikymmenen ajan. Niiden tuotekehittelyssä on pyritty pienentämään estrogeenin ja progestiinin pitoisuuksia ja käyttämään uusia, selektiivisempiä progestiineja. Päivittäinen suun kautta tapahtuva lääkkeen annostelu johtaa lääkeaineen pitoisuuden vaihteluun veressä. Joillekin naisille voi päivittäinen pillerinoton muistaminen olla vaikeaa. On todettu, että suurin osa amerikkalaisista naisista toivoisi mieluummin kuukausittain annosteltavaa ehkäisyvalmistetta.


title: Ehkäisyrengas

text: Ehkäisyrengas on kahden vuosikymmenen kehityksen tulos. Suoraan emättimen seinämän läpi imeytymällä hormonien pitoisuudet veressä pysyvät tasaisina ja on mahdollista käyttää pienempiä hormonimääriä. Lääkkeen päivittäisen annostelun unohtelu vältetään, kun ehkäisyrengas täytyy vaihtaa ainoastaan kerran kuukaudessa.[1] Samaa periaatetta noudattaa myös toinen ns. puolipitkävaikutteinen ehkäisyvalmiste, ehkäisylaastari. Ehkäisylaastaria käytettäessä lääke imeytyy ihon läpi. NuvaRing-ehkäisyrengas tuli Suomen apteekkeihin vuonna 2003.


title: Ehkäisyrengas

text: Nainen asettaa ehkäisyrenkaan itse emättimeen. Rengas painetaan keskeltä kokoon ja viedään emättimeen. Ehkäisyrenkaan ei tarvitse olla missään tietyssä kohdassa emättimessä; se on oikeassa kohdassa silloin kun nainen ei tunne sen olemassaoloa. Rengas jätetään paikalleen kolmeksi viikoksi, jonka jälkeen pidetään viikon tauko. Poistamisen jälkeen kuukautisia muistuttava tyhjennysvuoto alkaa yleensä muutaman päivän sisällä. Viikon tauon jälkeen uusi rengas asetetaan paikoilleen emättimeen. Ehkäisyteho säilyy myös tauon aikana. Mikäli kuukautisia halutaan siirtää, on uusi ehkäisyrengas mahdollista ottaa käyttöön heti ilman viikon taukoa. Käytäntö on tässä sama kuin ehkäisypillerien kanssa. Ehkäisyrengas sopii etenkin naisille, joille pillereiden säännöllisen syömisen muistaminen on hankalaa. Ehkäisyrengas pysyy yleensä paikallaan hyvin. Mikäli se jostain syystä poistuu tai poistetaan paikoiltaan, se tulee asettaa takaisin kolmen tunnin kuluessa.